COVID-19: SOP semasa Masjidil Haram, Masjid Nabawi

KUALA LUMPUR, 2 Rejab 1443H, Jumaat – Jabatan Tertinggi Bagi Hal Ehwal Masjidil Haram dan Masjid Nabawi menjangkakan pertambahan ketara jumlah pengunjung di kedua-dua Masjid Suci umat Islam itu sempena kedatangan bulan Rejab (pada Khamis).

Kehadiran bilangan tinggi pengunjung di Dua Masjid Suci itu dijangka berterusan sehingga akhir Ramadan akan datang.

Oleh itu, jabatan itu mengingatkan orang ramai agar terus mematuhi posedur operasi standard (SOP) COVID-19 yang telah ditetapkan.

Menerusi infografik yang dikongsi di laman Twitter rasminya, jabatan itu menyenaraikan SOP semasa Masjidil Haram dan Masjid Nabawi setakat 3 Februari 2022, termasuklah wajib memiliki status ‘imun’ pada aplikasi Tawakkalna dan permit sah untuk memasuki Dua Masjid Suci itu.

Kedua, hanya individu berusia 12 tahun ke atas dibenarkan mengunjungi Dua Masjid Suci berkenaan.

“Kanak-kanak di bawah umur 12 tahun dari Arab Saudi dan seluruh dunia, sama ada imun atau tidak, pada masa ini tidak dibenarkan memasuki Dua Masjid Suci atau halamannya,” kata jabatan itu.

Ketiga, hanya sekali umrah setiap 10 hari dibenarkan. Ini berikutan penerapan semula langkah berjaga-jaga oleh Kementerian Dalam Negeri Arab Saudi, untuk mengehadkan kapasiti dan memastikan tiada kesesakan terutama ketika melakukan ziarah Raudhah dan Makam Rasulullah.

Keempat, wajib memakai pelitup muka dan menjaga jarak fizikal.

Kelima, pengunjung perlu mematuhi masa yang diperuntukkan dalam permit masing-masing.

“Keperluan untuk tiba dan meninggalkan Dua Masjid Suci mengikut masa yang ditetapkan dalam permit adalah sangat penting. Dua Masjid Suci ditutup sejam selepas solat Isyak dan dibuka semula sejam sebelum solat Subuh,” menurutnya.

Keenam, ruangan Mataaf adalah terhad kepada jemaah umrah sahaja.

“Pada masa ini kemasukan ke Mataaf hanya dibenarkan untuk jemaah umrah yang membawa Permit Umrah yang sah dan untuk tujuan tawaf sahaja,” tambah jabatan itu.

Ketujuh, larangan menyentuh Kaabah, Hajar Aswad dan Solat dalam Hateem.

“Pada masa ini, terdapat sekatan untuk menyentuh Kaabah, Hajar Aswad dan solat di dalam Hateem sebagai langkah berjaga-jaga terhadap penularan COVID-19”, katanya.

Setakat 12 tengahari ini, Arab Saudi merekodkan 3,555 kes positif baharu dengan tiga kematian, dengan jumlah kumulatif kematian meningkat kepada 8,950 kes, di negara yang mencatatkan 702,624 kes jangkitan setakat ini. – Bernama


PAS tanpa UMNO-Bersatu tak penuhi ciri perpaduan ummah

BANGI, 4 Rabiulawal 1444H, Sabtu – Agenda perpaduan ummah hanya boleh berjaya sekiranya membabitkan semua kumpulan Islam daripada pelbagai jemaah atau parti, termasuk UMNO dan Parti Pribumi Bersatu Malaysia (Bersatu).

Presiden PAS, Tan Sri Abdul Hadi Awang berkata, ia kemudian diikuti oleh kumpulan bukan Islam yang tidak ekstrem dalam konteks masyarakat majmuk.

Bagaimanapun, beliau berkata, kumpulan Islam di negara ini tidak boleh hanya terdiri daripada PAS dan UMNO sahaja tanpa membabitkan Bersatu.

“Begitulah juga tidak hanya PAS dan Bersatu sahaja tanpa UMNO dan lain-lain. Kalau hanya PAS dan UMNO sahaja atau PAS dan Bersatu sahaja, maka tidak memenuhi ciri-ciri perpaduan umat, dan hanya bertujuan politik yang terbatas dan tidak sempurna

“Jika tanpa golongan bukan Islam yang tidak ekstrem pula, maka tidak terlaksana mesej Islam yang adil kepada seluruh manusia,” katanya dalam kenyataan, hari ini.

Justeru, Abdul Hadi menegaskan, mana-mana pihak yang menolak usaha penyatuan itu boleh dikira melampau terhadap usaha perdamaian dan akan dikeluarkan daripada pakatan perpaduan ummah.

Beliau turut mengingatkan bahawa PAS wajib mengambil teladan daripada sunnah nabi dalam sirahnya dengan menjadikan agenda perpaduan umat Islam dan mesejnya kepada seluruh manusia bermasyarakat majmuk.

“Oleh itu, sebarang perselisihan atau pertelingkahan hendaklah diselesaikan dengan berpandukan kepada al-Quran dan mengikut contoh yang telah dilaksanakan oleh Rasulullah SAW,” katanya.


Dua lagi Datuk direman bantu siasat kes projek balak lebih RM27 juta

PUTRAJAYA, 25 Zulhijjah 1441H, Sabtu – Dua individu lelaki bergelar Datuk direman bagi membantu siasatan berhubung kes rasuah membabitkan projek pembalakan bernilai lebih RM27 juta di Pahang, lima tahun lepas.

Seorang daripada suspek yang juga bekas timbalan pengerusi syarikat berusia 65 tahun itu direman selama empat hari bermula hari ini sehingga 18 Ogos depan.

Seorang lagi suspek berusia 40 tahun, yang juga bekas ketua pegawai eksekutif sebuah syarikat, direman lima hari mulai hari ini sehingga 19 Ogos depan.

Perintah reman itu dikeluarkan oleh Majistret Shah Wira Abdul Halim di Mahkamah Majistret Putrajaya, hari ini dan kes disiasat mengikut Seksyen 16 Akta Suruhanjaya Pencegahan Rasuah Malaysia (SPRM) 2009.

Menurut sumber, mereka ditahan ketika memberi keterangan di Ibu Pejabat SPRM di sini pada 5 petang dan 10.20 malam, semalam.

Semalam, media melaporkan SPRM mendapat perintah reman terhadap tiga individu termasuk seorang bergelar Datuk, bagi membantu siasatan kes yang sama.

Difahamkan, kes ini berkaitan pengambilalihan projek pembalakan di satu daerah di Pahang seluas 6,591.67 ekar pada 2015. (1 ekar = 0.404686 hektar). -Bernama


Damba nikmat politik, apakah ini dicari pemimpin dalam kehidupan?

BANGI, 25 Rabiulakhir 1442H, Jumaat – Masalah demi masalah dalam dunia politik negara menimbulkan tanda tanya apakah ini yang dicari para pemimpin dalam menuju kehidupan abadi.

Amir Ikatan Muslimin Malaysia (ISMA), Ustaz Abdullah Zaik Abd Rahman mempersoalkan, apakah mereka faham akan hakikat kehidupan yang sebenar?

Beliau menyifatkan, masyarakat kini hidup tanpa pedoman apabila dipimpin oleh mereka yang jauh daripada hidayah sehingga membawa kesesatan dan kesempitan.

“Di tengah-tengah hiruk-pikuk politik negara, pemerintah silih berganti, janji manis bertaburan dicampak di sana di sini, adakah anda terfikir sama ada mereka-mereka ini yang diangkat sebagai pemimpin itu faham tentang erti kehidupan atau mampu membawa kita ke jalan kebahagiaan?

“Atau mereka pun hanyut dalam kesesatan, tenggelam dalam fatamorgana bahkan sebenarnya telah menjauhkan kita dari hidayah?,” soalnya dalam kenyataan ringkas, hari ini.

Beliau berkata, ramai yang lupa mengenai hidayah yang perlu mereka cari, iaitu kebahagiaan sebenar yang dikejar dan erti hidup yang diimpikan.

“Hidup kini tanpa pedoman dipimpin oleh mereka (pemimpin) yang jauh daripada hidayah dan membawa kita semua kepada kesesatan dan penghidupan sempit,” katanya.

Beliau berkata demikian mengulas situasi politik semasa negara yang berterusan tidak stabil selepas Pilihan Raya Umum Ke-14 (PRU14).

Ini susulan kemelut politik yang tidak berkesudahan sejak pemerintahan Pakatan Harapan (PH) tumbang angkara tindakan pemimpinnya sendiri, selain isu perebutan kuasa di peringkat pusat dan negeri.


Penglibatan wanita dalam pasaran buruh di Malaysia masih rendah

Oleh Zuhayati Yazid

NILAI, 8 Rabiulawal 1444H, Rabu – Kadar penglibatan wanita dalam pasaran buruh di negara ini dikenal pasti sebagai paling rendah iaitu kurang 50 peratus berbanding negara ASEAN lain.

Walaupun ramai wanita di negara ini mempunyai pendidikan tinggi dan kelulusan dari institusi pengajian tinggi tetapi tidak menyumbang kepada sektor pekerjaan berikutan pelbagai faktor, dedah Ketua Setiausaha Kementerian Pembangunan Wanita, Keluarga dan Masyarakat, Datuk Dr Maziah Che Yusoff.

“Data pasaran buruh mendapati penglibatan lelaki di negara ini dalam pasaran buruh melebihi 80 peratus, manakala bagi wanita masih lagi bawah 50 peratus.

“Ini disebabkan terpaksa menjaga ibu bapa atau suami yang sakit atau mempunyai anak-anak ramai menyebabkan tidak mampu untuk menghantar ke pusat asuhan.

“Di negara Indonesia, Filipina semuanya melebihi 60 peratus dan kita yakin wanita boleh memainkan peranan penting dalam pasaran buruh dan menetapkan sekurang-kurang 30 peratus wanita dalam jawatan membuat keputusan.

“Dalam rancangan Malaysia Ke-12 (RMK12), kita tetapkan sekurangnya tiga peratus sahaja daripada 53 kepada 55 peratus pada 2024,” katanya.

Beliau berkata demikian ketika berucap sempena Pelancaran Modul Healher Bantuan Asas Psikologi Untuk Wanita yang berlangsung di Fakulti Perubatan Universiti Sains Islam Malaysia (USIM), di sini hari ini.

Turut hadir  Timbalan Naib Canselor Hal Ehwal Pelajar dan Alumni USIM, Prof Dr. Adnan Mohamed Yusoff dan Presiden WAFIQ, Prof Dr Rafidah Hanim Mokhtar .

Mengulas lanjut, Maziah berkata, walaupun dasar berkenaan sudah lama diperkenalkan sebagai untuk menggalakkan penglibatan wanita dalam sektor pekerjaan namun ia masih perlu diteruskan sehingga mencapai sasaran.

Katanya, mulai bajet tahun ini, melalui Suruhanjaya Sekuriti Malaysia mesti ada Ahli Lembaga Pengarah yang dilantik terdiri daripada wanita.

Jelas beliau, itu merupakan antara usaha yang dibuat kerajaan, untuk menggalakkan penglibatan wanita dalam sektor berkenaan terutamanya di pihak swasta.

Dalam perkembangan lain, Maziah bersetuju untuk menggunakan Modul HealHer yang dihasil enam pakar perubatan psiaktri dan boleh memperkasakan lagi Skuad Waja yang diperkenalkan kementerian bagi memberi bantuan kepada mereka yang memerlukan.

Pihaknya menyambut baik modul ini dan ia wajar disokong dalam rangka memperkasakan pertubuhan bukan kerajaan (NGO) untuk memberi asas psikologi di lapangan.


Facebook perluas hapus dakwaan salah mengenai vaksin COVID-19

NEW YORK, 27 Jamadilakhir 1442H, Selasa – Facebook Inc akan memperluaskan senarai dakwaan kesihatan salah yang dilarangnya – dengan menambah tuntutan tidak berasas mengenai vaksin secara umum – seperti ia beracun atau menyebabkan autisme.

Dalam catatan di blog, semalam syarikat media sosial itu berkata, pihaknya sedang meningkatkan jenis dakwaan palsu mengenai coronavirus, vaksinnya dan vaksin lain – akan dihapuskan – termasuk dakwaan COVID-19 adalah virus buatan manusia serta vaksin itu berbahaya.

Dakwaan sedemikian telah pun dilarang dalam iklan di Facebook.

Facebook juga akan menghapuskan kumpulan, halaman dan akaun yang berulang kali kongsi dakwaan tidak berasas.

Pada Disember lalu, Facebook mengumumkan akan menghapuskan dakwaan salah mengenai vaksin COVID-19 yang didedahkan pakar kesihatan awam – sungguh pun begitu dalam beberapa minggu belakangan ini laporan berita telah mengenal pasti halaman Facebook, kumpulan serta akaun Instagram masih menyebarkannya.

Facebook juga memberitahu akan membantu pengguna mengetahui di mana dan bila mereka menerima vaksin coronavirus.

Bagi menangani kebimbangan yang mungkin ada pada golongan orang kulit hitam, Latin, Orang Asli Amerika dan mereka yang berusia lebih daripada 50 tahun, syarikat itu akan bekerjasama dengan Johns Hopkins serta AARP untuk menyampaikan kandungan pendidikan berhubung vaksin baharu. – Agensi


4,000 sertai Majlis Khatam Al-Quran Perdana Wanita ISMA

BANGI, 26 Ramadan 1442H, Sabtu – Wanita Ikatan Muslimin Malaysia (ISMA) hari ini menganjurkan Majlis Khatam Al-Quran Perdana buat kali ke-4 menerusi medium secara atas talian.

Majlis yang turut disiarkan secara langsung di Facebook rasmi TV Pertiwi itu membabitkan penyertaan hampir 4,000 wanita dari seluruh Malaysia, termasuk di luar negara.

Ia disertai oleh peserta tilawah dan tadarus daripada 42 buah cawangan ISMA yang telah berusaha menyelesaikan 30 juzuk al-Quran bersama-sama sepanjang bulan Ramadan.

Ketua Wanita, Dr Suriani Sudi berkata, program kali keempat itu diadakan sebagai satu tanda untuk menaikkan syiar Islam dengan membaca al-Quran.

“Pada masa yang sama, untuk semarakkan Ramadan dengan al-Quran,” katanya.

Tilawah dan tadarus yang dijalankan secara atas talian ini dibahagikan kepada beberapa kumpulan bersama seorang pembimbing wanita ISMA yang akan membantu membimbing bacaan al-Quran.

Selain secara maya, ia turut dilakukan secara fizikal pada setiap minggu di surau dan masjid yang dibenarkan mengikut syarat-syarat yang telah ditetapkan oleh pihak berkuasa.


Supaya adil, Pemuda UMNO desak Tommy Thomas perjelas isu pembebasan Guan Eng

BANGI, 19 Safar 1445H, Selasa – Pemuda UMNO menggesa bekas Peguam Negara, Tan Sri Tommy Thomas memberi penjelasan mengenai keputusan Mahkamah Tinggi Pulau Pinang membebaskan Lim Guan Eng atas pertuduhan rasuah berhubung pembelian sebuah banglo di bawah nilai pasaran pada 2018 lalu.

Gesaan disuarakan Ketuanya, Dr Muhamad Akmal Saleh ekoran desakan DAP supaya Peguam Negara, Tan Sri Idrus Harun memberi penjelasan terbuka susulan keputusan Mahkamah Tinggi Kuala Lumpur untuk melepas tanpa membebaskan Datuk Seri Dr Ahmad Zahid Hamidi daripada kes membabitkan dana Yayasan Akalbudi.

“Untuk berlaku adil saya menggesa bukan sahaja Peguam Negara, Tan Sri Idrus Harun perlu memberikan penjelasan, tetapi Tommy Thomas selaku mantan Peguam Negara sebelum ini yang membebaskan kes Lim Guan Eng juga perlu memberikan penjelasan.

“Malah Tommy Thomas juga perlu menjelaskan apakah yang dimaksudkan dalam buku beliau yang beliau terlibat secara langsung dalam mengatur beberapa pendakwaan terhadap individu-individu politik ketika zaman pemerintahan Tun Dr Mahathir Mohamad,” katanya menerusi hantaran di Facebook beliau hari ini.

Pada masa sama, Akmal menggesa Tommy Thomas menyatakan sama ada benar atau tidak mengenai beberapa dokumen yang telah tersebar terhadap kes Datuk Seri Najib Razak yang mana walaupun tidak mempunyai bukti untuk kes prima facie tetapi beliau tetap meneruskan pertuduhan.

“Pergerakan Pemuda UMNO Malaysia juga menggesa agar Suruhanjaya Siasatan Diraja (RCI) dapat dijalankan dengan segera untuk menyiasat apa yang terkandung di dalam buku ‘My Story: Justice in the Wilderness’ tulisan Tommy Thomas yang dilantik oleh mantan Perdana Menteri ke-7.

“Jika ada salah laku ataupun pertuduhan terpilih yang dibuat ketika itu, maka satu tindakan undang-undang perlu diambil bagi memberi pengajaran kepada mana-mana pemimpin agar tidak sesuka hati mereka mempergunakan kuasa yang ada kepada mereka,” katanya.

Pada 2018, Mahkamah Tinggi melepas dan membebaskan Guan Eng daripada tuduhan rasuah berhubung pembelian sebuah lot tanah dan banglo.

Ia berkait dua pertuduhan rasuah membabitkan penukaran status tanah daripada zon pertanian kepada zon perumahan dan pembelian lot tanah serta sebuah banglo di Jalan Pinhorn di bawah nilai pasaran.


KPM tiada kaitan dengan UPSRx, PT3x

BANGI, 7 Muharram 1442H, Rabu – Kementerian Pendidikan Malaysia (KPM) menegaskan tidak mengendali Ujian Pencapaian Sekolah Rendah Khas (UPSRx) dan Pentaksiran Tingkatan 3 Khas (PT3x) secara dalam talian.

KPM turut menafikan bahawa peperiksaan yang didakwa diadakan pada bulan September dan Oktober itu, dikendalikan Lembaga Peperiksaan serta tiada kaitan dengan pihak kementerian.

Dalam satu kenyataan hari ini, KPM berkata, pada 15 April lalu, pihaknya telah mengumumkan bahawa UPSR dan PT2 bagi tahun 2020 dibatalkan.

“Bagaimanapun, KPM mendapati sebuah portal telah menawarkan peperiksaan UPSRx dan PT3x yang akan diadakan secara dalam talian pada bulan September dan Oktober 2020.

“KPM memandang serius perkara ini kerana melanggar Akta Pendidikan 1996 (Akta 550),” katanya.

Kementerian itu berkata, pihaknya telah mengambil tindakan sewajarnya terhadap pihak yang terlibat.

“KPM menasihatkan agar orang ramai, terutama ibu bapa kepada murid Tahun 6 dan Tingkatan 3 merujuk portal rasmi KPM di http://www.moe.gov.my dan portal Lembaga Peperiksaan di http://lp.moe.gov.my bagi mendapatkan maklumat yang tepat dan sahih mengenai peperiksaan yang dilaksanakan oleh KPM,” katanya.


Gagal daftar sebelum masuk premis antara kesalahan utama SOP COVID-19

KUALA LUMPUR, 19 Ramadan 1442H, Sabtu – Kegagalan mendaftar sebelum memasuki premis merupakan antara tindakan melanggar prosedur operasi standard (SOP) COVID-19 yang dicatat paling tinggi.

Kategori ini terdiri daripada 125 pesalah daripada 286 orang yang ditangkap oleh polis kerana melanggar SOP, kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata, kesalahan lain adalah tidak memakai pelitup muka (54), tidak menjaga jarak fizikal (49), lain-lain (36) dan mengambil bahagian dalam aktiviti di pusat hiburan (22).

Katanya, 284 yang ditangkap dikeluarkan kompaun, sementara dua yang lain direman.

Ismail Sabri berkata, pasukan petugas operasi pematuhan semalam melakukan 67,137 pemeriksaan termasuk di 4,323 pasar raya, 5,269 restoran, 2,017 kilang, 4,102 bank, 4,607 gerai, 2,419 pasar/pasar tani dan 996 pejabat kerajaan.

Sementara itu, beliau memaklumkan tiga pendatang tanpa izin ditangkap dengan lima kenderaan disita dalam Ops Benteng.

Mengenai pemeriksaan mandatori pekerja asing, beliau mengatakan bahawa 230 pekerja asing menjalani pemeriksaan di bawah program itu tetapi tiada yang positif COVID-19 semalam.


Cina bantah Jawi takut Melayu kembali zaman kegemilangan?

BANGI, 23 Zulkaedah 1441H, Rabu – Pihak anti-Jawi didakwa hanya menggunakan tulisan khazanah kebangsaan itu bagi melariskan produk makanan mereka, namun menolak ketika ada usaha menghidupkannya.

Naib Presiden gerakan Islam Ikatan Muslimin Malaysia (ISMA), Ustaz Haji Mohd Rusdi Alias mendakwa, sikap mereka ini menunjukkan ada satu kerisauan besar apabila orang Melayu kembali kepada tulisan asal mereka.

“Ini akan mengembalikan orang Melayu kepada jati diri bangsa mereka dan keagungan sejarah Islam kerajaan Melayu yang memang menggunakan tulisan Jawi dalam urusan-urusan perdagangan dan politik antarabangsa mereka.

“Kembalinya orang Melayu kepada sejarah kegemilangan mereka adalah bahaya besar kepada penjajah.

“Penjajah bukan sahaja menjajah tetapi mereka menjarah sesuatu bangsa sehingga merancang untuk menghapus dan melupai asal usul kita iaitu sejarah kegemilangan Islam yang pernah dilalui oleh kesultanan Islam dari kerajaan-kerajaan Melayu di nusantara ini,” katanya ketika dihubungi Ismaweb.net.

Jabatan Perdana Menteri sebelum ini memaklumkan, Kempen Hari Jumaat Hari Jawi dalam usaha mengekalkan dan memperkasakan tradisi serta budaya yang membentuk Malaysia.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata, perkara itu disokong penuh oleh semua jemaah menteri dalam mesyuarat Rabu lalu.

Namun seperti dijangka, usaha kerajaan memartabatkan tulisan Jawi sebagai warisan Malaysia yang perlu dipelihara menerima tentangan dalam kalangan netizen Cina di negara ini.

Bukan hanya dikritik, bahkan inisiatif yang dilaksanakan Dr Zulkifli turut dihina dan diperlekeh oleh mereka, yang rata-ratanya ‘panas’ dengan usaha memartabatkan tulisan Jawi dalam kalangan masyarakat.

Ustaz Rusdi Alias yang juga pakar pengajaran Bahasa Arab, pengasas kaedah pusar dan cara mudah memahami bahasa al-Quran menegaskan, tiada sebab untuk pihak yang tidak selesa dengan usaha itu berasa ‘panas’

Beliau menegaskan bahawa tulisan Jawi adalah jati diri bangsa Melayu yang mesti dipertahankan dan sebahagian daripada bahasa Melayu yang tidak boleh dipisahkan lagi.

Jelasnya, Jawi adalah simbol utama bahawa bangsa Melayu ini telah menerima ajaran Islam kerana tulisan itu diambil dari tulisan al-Quran; dalam catatan hadis Nabi dan tulisan para alim ulama di dalam kitab-kitab yang menjadi rujukan umat Islam seluruh dunia.

“Dari tulisan inilah berkembangnya agama Islam di seluruh pelusuk nusantara. Orang-orang Melayu di Thailand, Kemboja dan Filiphina masih lagi mengguna pakai tulisan Jawi untuk memahami ilmu-ilmu agama khususnya di dalam fardhu ain.

“Hilangnya tulisan Jawi bermakna akan terhakisnya sedikit demi sedikit jati diri orang Melayu. Kita akan mudah lupa kepada sejarah perjuangan para alim ulama dahulu di dalam menyampaikan agama ini melalui tulisan berkenaan kepada umat Melayu ini,” katanya.

Terdahulu, Timbalan Presiden GERAKAN, Oh Tong Keong dilaporkan mahu menentang sekiranya orang bukan Islam disuruh untuk mempelajari tulisan Jawi.

“Mengapa menteri ini perlu membangkitkan isu penggunaan Jawi. Ini menunjukkan pihak sana ada agenda yang lebih besar tersembunyi di belakang tabir.

“Malaysia ialah sebuah negara majmuk, kalau beliau berpendapat setelah mendapat kelulusan Kabinet, beliau boleh menyebarkannya (Jawi) kepada orang bukan Islam, mereka telah membuat kesilapan besar,” kata Tong Keong.


Keluarga Malaysia merdeka, siapa jaga kita?

RAKYAT sudah berangan-angan hendak menyambut kemerdekaan ke-64 ini dengan tekad baru, azam baru dan semangat baru, kerana teruja mendapat Perdana Menteri baharu dan kerajaan baharu.

Namun, ada juga di kalangan kita yang gundah-gulana, kerana idaman mereka tak kesampaian. Usahlah begitu.

Sebagai prime movers kepada agenda kemakmuran negara, kita adalah perangsang kepada bangsa kita untuk lipat ganda dan menggembleng kudrat dan iradat kita semua, cekal bina kekuatan, dengan cara kita sendiri, dalam ekosistem yang sudah diperlengkap pelbagai prasarana, fasiliti, kemudahan dan sebagainya. Jom.

Bukan dalam pengawalan wabak COVID-19 saja kita berslogankan ‘kita-jaga-kita’ atau kawalan kendiri. Dalam mengharungi kehidupan yang kian berliku ini juga kita wajib bangkit dengan slogan yang sama. Inilah opsyen yang kita ada: ‘kita-jaga-kita’.

Dengan kebijaksanaan yang ada pada setiap dari kita, jom guna pakai slogan ini untuk bangkitkan semangat, kentalkan tekad dan jitukan azam kita, bermula daripada Hari Kemerdekaan Ke-64 ini.

Jadikan ia satu tarikh bersejarah sebagai Hari Renaisans Kebangsaan. Selepas ini, Hari Kemerdekaan hendaklah juga diraikan sebagai Hari Renaisans Kebangsaan.

Sayugia disejarahkan, 64 tahun yang silam datuk-nenek kita ambil kembali pemerintahan negara ini daripaa pentadbir British. Mereka dah laksanakan tanggungjawabnya. Kita belum.

Kita belum berjaya memerdekakan minda, atau merevolusikan mental kita menjadi bangsa yang berdaya-saing tinggi, mengungguli agenda kemakmuran negara dan meneroka agenda globalisasi.

Hakikatnya, kita masih lagi berstatus ‘the 3rd class citizen’. Fakta dan data terbitan Jabatan Perangkaan (DOSM) adalah buktinya.

Di arena antarabangsa, kita tidak boleh biarkan negara terus tercicir, sekadar berangan-angan saja untuk dilabel ‘The Asian Tigers’.

Singapura semakin jauh lebih maju dan makmur, Indonesia bakal memintas kita, China sudah sehebat Korea dan Jepun. Kita bagaimana?

Di arena domestik, kita tidak boleh iri hati kemajuan dicapai oleh lain-lain bangsa, sebab mereka dah lama hidup berslogankan ‘mereka-jaga-mereka’.

Tengoklah bagaimana institusi politik mereka jaga mereka, economic chambers mereka jaga ahli-ahli mereka, NGO pendidikan mereka jaga agenda pendidikan dan kebudayaan mereka.

Bagi mereka, ini tiga agenda yang utama yang wajib mereka jaga bersama. Yang lain tu penting juga tapi tidak sepenting tiga agenda itu.

Kita wajar mencemburui mereka, hatta tiru dan buat macam mereka. Kesilapan kita selama ini ialah terlalu bergantung kepada kerajaan dan pemimpin politik.

Bila pemimpin celarukan institusi politik yang kita sama-sama dukung, kita jadi lebih celaru dari mereka.

Justeru, jika diterima hakikat yang kita ini the prime movers kepada agenda nasional, janganlah hendaknya kita bermentalitikan dan berslogankan ‘kerajaan-jaga-kita’.

Sebagai langkah sulung, MPM akan berbisik sesama NGO untuk berkongsi slogan ini; ‘kita-julang-kita’.

Masing-masing buatlah takrifan sendiri akan slogan itu. Nawaitu kami ialah untuk julang bangsa ini menjadi bangsa yang Bemaruah, Berdikari, Berbakat & Berkeperibadian.

Misi kami yang kedua berslogankan ‘kita-kepong-kerajaan’. Nawaitu kami ialah untuk memastikan kerajaan ini tidak dihanyutkan oleh badai politik. Kestabilan politik amat kita perlukan dalam membina negara aman makmur.

Hendaknya, menjelang 31 Ogos 2021, kita angkat tarikh keramat itu sebagai Hari Renaisans Kebangsaan. Ia hari memperingati amanah yang kita galas.

Rajin-rajinlah merujuk kepada Perlembagaan Persekutuan, untuk kita baca, hadam dan hayati kandungannya. Kita wajib ketahui apa yang hak untuk kita.

Jika ada yang perlu kita tuntut, kita tuntut, jika ada yang perlu kita pertahankan, kita pertahankanlah. Jika ada yang perlu kita terajui, kita wajib tampil terajuinya.

Apa pun tindak-tanduk kita, kesejahteraan rakyat wajib dijamin, barulah kemakmuran lebih bermakna.

Sayugia diingatkan sentiasa, kita adalah prime movers dan kita lah juga petugas barisan hadapan, mendepani semua rakyat untuk sama-sama menghayati makna dan memanfaatkan nilai kemerdekaan ini.

Itu adalah misi kita yang ketiga: ‘Kita-jaga-semua’

Merdeka, Merdeka, Merdeka!

Setiausaha Agung Majlis Perundingan Melayu (MPM)
Dato Dr Hasan Mad


PBB desak India siasat kes muslim Kashmir mati, diseksa dalam tahanan

GENEVA, 17 Zulkaedah 1441H, Khamis – Empat pelapor khas Pertubuhan Bangsa-Bangsa Bersatu (PBB) meminta India menyiasat dakwaan penyeksaan dan pembunuhan beberapa lelaki muslim Kashmir sejak Januari 2019.

Satu laporan telah dihantar kepada kerajaan India pada 4 Mei lalu mengenai kemerosotan keadaan hak asasi manusia yang berterusan di Jammu dan Kashmir – wilayah ditadbir New Delhi – yang mendokumentasikan beberapa kes penahanan, penyeksaan dan perlakuan buruk serta pelanggaran hak-hak golongan minoriti.

“Kami tetap prihatin dengan pelanggaran hak asasi manusia yang sedang berlaku,” menurut laporan yang dikongsi di laman web Pejabat Pesuruhjaya Tinggi Hak Asasi Manusia PBB (OCHCR) minggu ini.

PBB menggesa New Delhi untuk melakukan penyiasatan yang tidak memihak kepada semua tuduhan membunuh, penyeksaan serta bertindak adil kepada pihak yang disyaki.

“Kami memandang serius terhadap dakwaan menggunakan kekerasan, penyeksaan dan sebarang bentuk perlakuan yang melampau ketika penangkapan serta penahanan atau kematian dalam tahanan,” kata pelapor PBB.

Merujuk kebanyakan kes penyeksaan dalam tahanan, laporan itu menyifatkan tindakan berkenaan disasar mengikut etnik dan identiti agama.

Difahamkan penahanan sewenang-wenangnya itu dan penyiksaan telah menyebabkan sekurang-kurang empat kes kematian, termasuk seorang guru berusia 29 tahun, Rizwan Pandit yang meninggal dunia dalam tahanan polis pada 19 Mac tahun lalu.

Laporan itu memetik hasil bedah siasat Pandit menyatakan bahawa dia mati akibat pendarahan yang disebabkan daripada beberapa kecederaan.

“Dia didakwa mempunyai tanda diseksa pada mayatnya tetapi hasil bedah siasat tidak diumumkan,” katanya.

Pegawai itu berkata, New Delhi tidak memberi maklum balas terhadap laporan berkenaan dalam tempoh 60 hari yang ditetapkan – dan berakhir pada hujung bulan ini. – Agensi


Bazar Aidilfitri Jalan TAR diteruskan tahun ini

KUALA LUMPUR, 17 Rejab 1443H, Sabtu – Bazar Aidilfitri di Lorong Tunku Abdul Rahman akan diteruskan tahun ini dan prosedur operasi standard (SOP) COVID-19 akan diguna pakai.

“Kami telah menjalankan pengundian untuk peniaga bulan lepas. Kami juga telah mengutip bayaran lesen, kos pembersihan dan deposit,” kata Datuk Bandar Kuala Lumpur, Datuk Seri Mahadi Che Ngah seperti dilapor The Star, hari ini.

Tahun lalu, bazar tahunan itu dibahagikan kepada empat bahagian berasingan bermula dari Kompleks Campbell hingga ke Malayan Mansion di Jalan Masjid India.

Mahadi berkata, Dewan Bandaraya Kuala Lumpur (DBKL) akan menutup bazar sekiranya kluster COVID-19 muncul di sana.

Beliau bagaimanapun menambah bahawa DBKL akan mempertimbangkan untuk melonggarkan SOP di tapak itu tahun ini.

Secara berasingan, Mahadi memaklumkan DBKL belum bercadang untuk menutup taman awam di bawah bidang kuasanya walaupun terdapat peningkatan berterusan dalam jumlah kes baharu COVID-19.

Beliau berkata, sebarang keputusan berhubung perkara itu akan dibuat berdasarkan garis panduan daripada kerajaan Persekutuan.

“Kementerian Kesihatan secara konsisten memberikan maklumat terkini mengenai situasi COVID-19. Sebagai pihak berkuasa tempatan, kami akan mengikut mereka jika ada arahan yang dikeluarkan di peringkat Persekutuan,” katanya.


Zaharin dakwa pemecatannya keputusan peribadi Presiden UMNO

BANGI, 4 Rabiulawal 1444H, Sabtu – Pemecatan aktivis, Datuk Zaharin Mohd Yasin sebagai ahli UMNO berkuat kuasa serta-merta disifatkan sebagai keputusan peribadi Presiden UMNO, Datuk Seri Dr Ahmad Zahid Hamidi.

Ini kerana beliau tidak menerima sebarang tunjuk sebab dan tak dihadapkan ke Lembaga Disiplin parti.

“Keputusan ini lebih merupakan tindakan peribadi presiden dan konco-konco serta dianggap sebagai keputusan ‘mi segera’.

“UMNO Bahagian Bandar Tun Razak juga tidak pernah membuat keputusan dan cadangan aduan rasmi ke pejabat Setiausaha Agung untuk diambil tindakan disiplin,” katanya dalam kenyataan, hari ini.

Semalam, Mesyuarat Majlis Tertinggi (MT) UMNO yang berlangsung di Menara Datuk Onn bersetuju memecat Zaharin yang juga blogger dan aktivis daripada menjadi ahli UMNO berkuat kuasa serta-merta.

Setiausaha Agungnya, Datuk Seri Ahmad Maslan berkata, keputusan itu diambil mengikut Fasal 10.6 dibaca bersama Fasal 5.9 kerana melanggar Etika Ahli UMNO di bawah Fasal 20.9 Perlembagaan UMNO.

Zaharin sebelum ini lantang dan terbuka mengkritik beberapa pimpinan parti termasuk Presiden UMNO melalui media sosialnya.

Bagaimanapun pada masa sama, Zaharin mempersoalkan alasan sehingga dirinya disingkirkan sebagai ahli UMNO.

“Hendak menutup mulut dan mematikan tangan saya daripada menulis kemungkaran politik oleh presiden? Jawabnya tidak.

“Mulut dan tangan saya tidak akan terhenti kerana tersingkir sebagai ahli UMNO.

“Namun ia menaikkan semangat saya terus mengajak rakyat Malaysia berbilang kaum menolak Barisan Nasional atau UMNO di bawah kepimpinan presiden (ketika ini),” katanya lagi.

Zaharin berkata, tidak akan merayu pada keputusan kali ketiga ini seperti mana dua pemecatannya sebelum ini.

Sebaliknya menegaskan penyingkiran berkenaan memberi peluang kepada dirinya kebebasan untuk menulis dan memberi pendapat.


Fasiliti KKM mampu kendali vaksin COVID-19 jemaah haji

PUTRAJAYA, 24 Rejab 1442H, Isnin – Fasiliti Kementerian Kesihatan (KKM) mampu mengendalikan pemberian vaksin COVID-19 kepada jemaah haji Malaysia sekiranya ibadah haji dibenarkan tahun ini, kata Menteri Kesihatan Datuk Seri Dr Adham Baba.

Beliau berkata kerajaan Malaysia masih menunggu kuota haji yang akan diumumkan oleh kerajaan Arab Saudi.

“Sekiranya ibadah haji boleh dilaksanakan tahun ini, jumlah jemaah terlibat adalah antara 30,000 hingga 50,000. Ini mudah dilaksanakan oleh KKM,” katanya dalam sidang media bersama Menteri Penyelaras Program Imunisasi COVID-19 Kebangsaan Khairy Jamaluddin mengenai program imunisasi itu, di sini hari ini.

Menteri Kesihatan Arab Saudi Dr Tawfiq Al-Rabiah pada 3 Mac dilaporkan berkata vaksin COVID-19 adalah wajib kepada sesiapa yang mahu menunaikan ibadah haji dan akan menjadi satu daripada syarat utama haji.

Dr Adham berkata jemaah haji Malaysia akan diberikan vaksin sama ada Pfizer-BioNTech atau Sinovac, dan kemungkinan AstraZeneca sekiranya ia sampai ke Malaysia lebih awal.

Kumpulan pertama vaksin COVID-19 AstraZeneca ke Malaysia dijangka tiba pada suku kedua tahun ini.

Menurut Dr Adham, pemberian vaksin jenis Pfizer-BioNTech akan diberikan kepada jemaah haji bermula Mei ini kerana ia memerlukan dua dos sebelum mereka memulakan perjalanan ke Mekah untuk menunaikan ibadah haji pada pertengahan Jun.


Ramai salah guna surat MITI untuk balik kampung: TPM

JEMPOL, 8 Zulhijjah 1442H, Ahad – Larangan pergerakan rentas negeri menggunakan surat Kementerian Perdagangan Antarabangsa dan Industri (MITI) selama empat hari bermula hari ini diputuskan kerana terdapat individu menyalahgunakan surat berkenaan untuk pulang ke kampung.

Timbalan Perdana Menteri, Datuk Seri Ismail Sabri Yaakob berkata, perkara itu terbukti berlaku pada sambutan Hari Raya Aidilfitri pada 12 Mei lepas sehingga mencetuskan 36 kluster COVID-19.

“Saya fikir semua orang sudah mula bercuti hari ini (sempena Hari Raya Aidiladha), pada Hari Raya Aidilfitri lalu, beratus ribu (individu) dengan pelbagai alasan termasuk menggunakan surat kebenaran merentas negeri untuk bekerja.

“Mungkin ada yang menggunakan ‘kecekapan’ mereka menipu polis dengan merentas negeri melalui jalan kebun kelapa sawit dan sebagainya tetapi anda tidak boleh menipu COVID-19,” katanya kepada pemberita di sini hari ini.

Beliau berkata demikian selepas melakukan lawatan di pusat pemberian vaksin (PPV) pandu lalu di Dewan Pejabat Daerah Jempol, Bandar Seri Jempol hari ini.

Ismail Sabri sekali mengingatkan orang ramai supaya tidak mencuba merentas negeri atau daerah sempena sambutan Aidiladha sebaliknya mengambil iktibar daripada peningkatan kes jangkitan wabak itu ketika ini.

Ketua Polis Negara, Datuk Seri Acryl Sani Abdullah Sani dalam kenyataan malam tadi berkata Polis Diraja Malaysia (PDRM) tidak menerima dokumen MITI sebagai kelulusan pergerakan yang sah bagi tempoh empat hari mulai 18 hingga 21 Julai, untuk pergerakan rentas negeri susulan pihaknya mengesan peningkatan bilangan kenderaan di lebuh raya untuk tempoh dua hari kebelakangan ini.

Sementara itu, Ismail Sabri yang juga Menteri Pertahanan berkata, pihaknya masih belum menerima permohonan daripada Kementerian Kesihatan (KKM) berkenaan pembinaan hospital medan.

Ismail Sabri berkata, bagaimanapun kementerian itu bersedia membina empat lagi hospital medan bagi membantu menangani pandemik COVID-19 dengan pengambilan secara kontrak membabitkan 30 doktor dan 100 petugas kesihatan.

Katanya setakat ini terdapat enam hospital medan diwujudkan di Pokok Sena, Kedah; Tawau, Sabah; Kapit, Sarawak; Kepala Batas, Pulau Pinang, Hospital Sultanah Aminah di Johor Bharu, Johor dan Labuan.

Pada program hari ini, Ismail Sabri juga berkata PPV pandu lalu perlu diperbanyakkan lagi di lokasi lain bagi mempercepatkan proses vaksinasi di negara ini.- Bernama


Jawatankuasa Rayuan Tamatkan Darurat serah surat kepada Istana Negara

KUALA LUMPUR, 8 Ramadan 1442H, Selasa – Jawatankuasa Rayuan Tamatkan Proklamasi Darurat hari ini menghantar surat kedua kepada Istana Negara memohon menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi mempersembah memorandum mendesak darurat ditamatkan.

Difahamkan surat berkenaan, yang diserahkan Pengerusi jawatankuasa itu Khalid Abdul Samad bersama-sama bekas Perdana Menteri, Tun Dr Mahathir Mohamad, diterima oleh Setiausaha Sulit Kanan Kepada Yang di-Pertuan Agong, Kolonel Datuk Nazim Mohd Alim pada kira-kira 3.30 petang.

Turut hadir di pekarangan Pintu 3 Istana Negara ialah Presiden Parti Amanah Negara (PAN) Mohamad Sabu, Presiden Pejuang Tanah Air (Pejuang), Datuk Seri Mukhriz Mahathir dan beberapa Ahli Parlimen pembangkang.

Bercakap kepada pemberita, Khalid berharap permohonan untuk menghadap Yang di-Pertuan Agong dapat diberi pertimbangan.

Pengarah Komunikasi PAN itu mendakwa pengisytiharaan darurat telah membawa kesan buruk daripada pelbagai sudut terutama ekonomi dan kestabilan politik.

“Kami tuntut darurat ditamatkan dan Parlimen dibenar bersidang seperti biasa,” kata beliau sambil menambah jika permohonan itu tidak mendapat perkenan Al-Sultan Abdullah, pihaknya akan sekali lagi menghantar surat permohonan beserta bahan bukti tambahan yang perlu.

Surat permohonan menghadap yang pertama diserahkan pada 26 Mac lepas. – Bernama


Syarikat punca COVID-19 tersebar luas patut disaman

Oleh Ainul Illia Meor Suzurudin

BANGI, 14 Rabiulakhir 1442H, Isnin – Mana-mana syarikat yang didapati gagal mematuhi prosedur operasi standard (SOP) pencegahan COVID-19 sehingga mengakibatkan tersebarnya virus itu dalam kalangan pekerja dan orang awam wajib dihukum serta dikenakan tindakan tegas.

Naib Presiden Ikatan Pengamal Perubatan dan Kesihatan Muslim Malaysia (I-Medik), Prof Madya Dr Rafidah Hanim Mokhtar berkata, sekiranya dapat dibuktikan syarikat itu telah melanggar SOP pencegahan COVID-19 dan mengabaikan hak pekerja untuk mendapatkan rawatan, maka ia wajar dikenakan tindakan lebih tegas.

“Sudah sampai masanya kerajaan bertindak tegas ke atas syarikat yang mementingkan diri sendiri. Patutnya syarikat-syarikat amalkan penjarakan fizikal yang ketat. Kalau tahu ada pekerja positif, tak sepatutnya nafikan hak pekerja untuk dapatkan rawatan bahkan ada yang masih minta datang kerja lagi. Ini sangat tidak patut.

“Kita tak mahu sikap majikan yang tidak mengikut peraturan ini berleluasa. Terlalu mementingkan keuntungan jangka pendek tetapi tidak sedar kerugian yang lebih besar di masa akan datang apabila terpaksa tutup kilang kerana gagal mematuhi perintah KKM,” katanya ketika dihubungi Ismaweb.net, hari ini.

Dr Rafidah Hanim menegaskan, sepatutnya apabila ada sahaja kes waima satu kes sekali pun, majikan perlu segera mengambil tindakan dan tidak mengambil sambil lewa kejadian tersebut.

“Bila ada kes positif kita lambat ambil tindakan, ini yang akan terjadi. Amat jelas dilihat SOP itu gagal dipatuhi apabila ribuan di tempat yang sama disahkan dijangkiti virus,” katanya.

Turut memberi peringatan kepada orang awam, beliau meminta supaya masyarakat meneruskan amalan mematuhi SOP seperti yang dilakukan sebelum ini dan tidak sesekali alpa.

“Saya faham, masyarakat kita letih. Terutama sekali apabila punca tersebarnya virus adalah kerana pihak lain, tetapi yang disalahkan adalah masyarakat.

“Masyarakat pun nak hidup seperti biasa, banyak peniaga terjejas, orang ramai kehilangan pekerjaan. Kita tiada pilihan, memang kena hidup dengan virus itu buat masa sekarang. Jadi ingatlah untuk sentiasa kekalkan pengamalan SOP pencegahan COVID-19, ‘do not take for granted’,” katanya lagi.

Semalam, dilaporkan sebanyak 1,309 kes baru COVID-19 dengan lebih seribu jangkitan direkod di luar Sabah.

Ketua Pengarah Kesihatan, Tan Sri Dr Noor Hisham Abdullah berkata, angka kes baru tersebut menjadikan jumlah kes positif dalam negara sebanyak 64,485 kes, manakala jumlah kes aktif dengan kebolehjangkitan adalah 11,481 kes.

Sabah merekodkan penurunan, dengan 291 kes manakala kebanyakan kes di Semenanjung direkod di Kuala Lumpur (493) dan Selangor (238).


Gabenor Nablus beri amaran kes jangkitan COVID-19 meningkat mendadak

RAMALLAH, 12 Muharram 1443H, Sabtu – Gabenor Nablus, Ibrahim Ramadan memberi amaran bahawa jumlah kes jangkitan harian COVID-19 meningkat mendadak dengan kadar kemasukan hospital juga membimbangkan.

Beliau dalam satu kenyataan berkata, kebanyakan individu yang dijangkiti wabak berkenaan masih belum menerima suntikan vaksin COVID-19.

Bagaimanapun, pihaknya tidak mahu memutuskan sekatan pergerakan seperti yang pernah dilaksanakan tahun lalu, kerana ia memberi kesan kepada sektor ekonomi.

Oleh itu, Ibrahim berkata, hanya pemberian vaksin sahaja menjadi langkah untuk mengawal penyebaran wabak dalam kalangan masyarakat di wilayah itu.

“Kita berusaha melakukan semua yang mampu dengan sokongan rakyat dan kakitangan kesihatan serta keselamatan untuk memastikan kehidupan semua pihak selamat.

“Ini juga gesaan untuk semua mengambil langkah menjaga penjarakan sosial, mengikuti langkah pencegahan dan mengambil suntikan vaksinasi,” katanya.

Beliau turut mendesak semua lapisan masyarakat, termasuk guru, media dan golongan akademik untuk memikul tanggungjawab dalam memerangi wabak itu.

Terdahulu, Kementerian Kesihatan Palestin memberi amaran terhadap peningkatan kes COVID-19 dalam beberapa hari terakhir ekoran daripada varian dominan Delta.

Kementerian berkata, jumlah kes baharu dan pesakit yang dirawat di hospital meningkat, sementara hanya 33 peratus penduduk di Tebing Barat sudah divaksin dan 10 peratus lagi di Semenanjung Gaza. – Agensi


Zionis makin zalim beku 2,000 permit kerja penduduk Palestin

GAZA, 19 Zulkaedah 1443H, Ahad – Negara haram Israel membekukan permit kerja rakyat Palestin di Gaza susulan kejadian serangan roket di bandar Asqalan, semalam.

Unit dibawah kementerian pertahanan Israel yang bertanggungjawab untuk hal ehwal awam Palestin yang dikenali COGAT sebelum ini mengumumkan tambahan permit sebanyak 2,000 lagi lepada penduduk Palestin.

Bagaimanapun, susulan serangan roket, Menteri Pertahanan, Benny Gantz memutuskan untuk membekukan pemberian permit tersebut serta-merta.

Kementerian Pertahanan telah menandatangani rancangan bagi menambahkan permit pekerja sehingga 20,000, penambahan yang tidak pernah berlaku sebelum ini.

Pada pertengahan 2021, hanya 7,000 penduduk Palestin di Gaza yang diberikan permit untuk bekerja di negara haram tersebut.

Kementerian berkenaan dalam kenyataan memaklumkan, penambahan permit berkenaan dilakukan bagi menambahkan pendapatan negara haram sekali gus meningkatkan keadaan ekonomi terutama di kawasan pedalaman negara berkenaan.

Sementara itu, Duta Qatar di Semenanjung Gaza, Mohammad al-Emadi yang sering melakukan pertemuan dengan pegawai di negara haram dan Palestin memaklumkan, pihak rejim Zionis sebelum ini telah berjanji untuk menambahkan sehingga 30,000 permit pekerja. – Agensi


Undang-undang baharu COVID-19 kita hampir sama New Zealand, Singapura

KUALA LUMPUR, 13 Zulkaedah 1441H, Ahad – Rang Undang-undang COVID-19 (Langkah Sementara) yang dirancang kerajaan untuk diperkenalkan tidak lama lagi, akan hampir sama dengan yang dilaksanakan dan diumumkan di negara seperti New Zealand dan Singapura, kata Menteri Kewangan, Tengku Datuk Seri Zafrul Abdul Aziz.

“Undang-undang baharu ini akan dibincangkan di Kabinet dan akan dibawa ke Parlimen tidak lama lagi.

“Ini adalah langkah pelepasan sementara yang bertujuan membantu rakyat Malaysia,” katanya dalam program ‘Money Matters’ terbitan TV3.

Mengulas mengenai kemungkinan untuk melanjutkan moratorium pinjaman yang berakhir 30 September ini, beliau menasihatkan bank dan pelanggan untuk berbincang antara satu sama lain.

Sebagai bekas ketua pegawai eksekutif bank, beliau sedia maklum mengenai cabaran yang dihadapi oleh bank, namun turut sedar bahawa rakyat dan perusahaan kecil dan sederhana (PKS) berdepan masalah tersendiri seperti gangguan aliran tunai dan pengangguran.

“Saya berpendapat adalah penting untuk bank melihat segmen masyarakat dan PKS yang masih memerlukan sokongan dan membantu menstrukturkan semula pinjaman mereka. Mereka perlu memberi bantuan sebanyak mungkin kepada kumpulan ini,” katanya.

Tengku Zafrul menegaskan bahawa Malaysia tidak mengalami krisis kewangan pada masa ini berikutan bank-bank adalah lebih kukuh berbanding situasi yang dihadapi semasa krisis kewangan 2008-2009, khususnya dengan penampan modal yang tinggi berjumlah RM121 bilion.

Sementara itu, beliau berkata antara sektor yang terjejas teruk akibat pandemik COVID-19 adalah industri pelancongan yang menjadi sektor pertama menerima impak itu dan dijangka yang terakhir untuk pulih.

Beliau berkata, pelancongan domestik merupakan kunci kepada pemulihan jangka pendek industri berikutan Malaysia belum membuka sempadannya.

Tengku Zafrul turut menggesa operator pelancongan agar mematuhi prosedur operasi standard yang ketat untuk mengembalikan keyakinan pengunjung dan sektor pelancongan domestik dapat dirancakkan kembali.

Mengenai industri penerbangan dan sama ada kerajaan akan menyelamatkan syarikat penerbangan dalam keadaan yang mencabar ini, beliau berkata adalah penting untuk syarikat penerbangan mencari penyelesaian komersial.

“Saya tidak yakin (dengan cara) menyelamatkan pemegang saham, dan tiada satu pihak pun dalam kalangan mereka yang minta untuk diselamatkan. Kita mungkin mencari jalan untuk membantu syarikat supaya mereka boleh kekal bertahan dan pekerjaan dapat diteruskan.

“Setakat ini, tiada permintaan daripada mana-mana syarikat penerbangan untuk kerajaan memberikan suntikan pembiayaan langsung,” katanya. – Bernama


KP Kesihatan tak setuju cadangan wujud ‘Farmasi Rahmah’

BANGI, 16 Rejab 1444H, Selasa – Produk perubatan dengan harga yang rendah boleh didapati di klinik dan hospital kerajaan tanpa perlu mewujudkan ‘Farmasi Rahmah’.

Justeru, Ketua Pengarah Kesihatan, Tan Sri Dr Noor Hisham melihat tiada keperluan untuk melaksanakan cadangan Persatuan Farmasi Malaysia (MPS) supaya memperluaskan konsep ‘Menu Rahmah’ kepada ubat-ubatan.

Beliau berkata, produk perubatan dengan harga yang rendah sudah dilaksanakan sejak sekian lama di fasiliti kesihatan kerajaan.

“Tidak perlu samakan makanan dengan ubat-ubatan. Sehingga kini rakyat hanya perlu membayar RM1 untuk mendapatkan rawatan dan ubat di klinik kesihatan kerajaan,” katanya seperti dilapor Berita Harian (BH), hari ini.

Sebelum ini, Presiden MPS, Amrahi Buang mencadangkan kepada kerajaan supaya konsep Menu Rahmah diperluas kepada ubat-ubatan bagi membantu rakyat memperoleh produk berkenaan pada harga lebih rendah.

Amrahi berkata, peningkatan harga ubat-ubatan itu tidak dapat dihalang atau ditentukan pihaknya kerana ia berdasarkan penerimaan pembekal serta farmasi komuniti terbabit.


COVID-19: China kembali ‘bergelut’, 3 kes kematian pertama direkod

BEIJING, 16 Ramadan 1443H, Isnin – China melaporkan tiga kes kematian COVID-19 di Shanghai, buat kali pertama sejak wilayah itu mengenakan penutupan pada akhir Mac.

Suruhanjaya kesihatan bandar dalam kenyataan berkata, kes itu membabitkan warga emas berusia antara 89 dan 91 tahun serta tidak divaksinasi.

Pegawai Shanghai berkata, hanya 38 peratus penduduk berusia lebih 60 tahun telah diberikan vaksin sepenuhnya.

Bandar itu kini memasuki satu lagi fasa pusingan untuk ujian saringan besar-besaran, di mana penutupan lebih ketat akan diteruskan hingga minggu keempat bagi kebanyakan penduduk.

Sehingga kini, China menegaskan bahawa tiada seorang pun yang meninggal dunia akibat COVID-19 di bandar itu – dakwaan yang dipersoalkan banyak pihak.

Kematian pada hari Isnin juga adalah didakwa berkaitan COVID-19 pertama, dan diakui secara rasmi oleh pihak berkuasa di seluruh negara.

Suruhanjaya Kesihatan Shanghai berkata, bahawa tiga pesakit disahkan meninggal dunia di hospital semalam, walaupun usaha penuh telah dibuat untuk memulihkan mereka.

Katanya, ketiga-tiga pesakit yang meninggal dunia mempunyai sejarah masalah kesihatan.

Sejak gelombang Omicron melanda bandar itu tiga minggu lalu, Shanghai berdepan perintah berkurung ketat sehingga mencetuskan kemarahan penduduk.

Berjuta-juta penduduk diarahkan berkurung di rumah masing-masing, sementara individu positif akan dihantar ke pusat kuarantin.

Pihak berkuasa bandar sedang bergelut memerangi peningkatan kes yang sudah mencecah lebih 20,000 sehari.

Malah, Shanghai telah menukar dewan pameran dan sekolah menjadi pusat kuarantin, termasuk menubuhkan hospital sementara.- Agensi


Amaran hujan berterusan di Pantai Timur, Johor hingga Ahad

BANGI, 26 Jamadilakhir 1444H, Khamis – Jabatan Meteorologi Malaysia (METMalaysia) mengeluarkan amaran hujan berterusan di Johor, Pahang, Kelantan dan Terengganu hingga Ahad (22 Januari).

Dalam kenyataan hari ini, METMalaysia berkata, ramalan itu berdasarkan analisis model-model cuaca, luruan monsun yang berlaku di rantau negara dijangka sehingga 25 Januari depan.

Katanya, keadaan itu berpotensi menghasilkan hujan berterusan di timur Semenanjung dalam tempoh berkenaan.

“Sementara itu, ribut petir dan hujan lebat berserta angin kencang juga dijangka berlaku di pedalaman dan barat Semenanjung, tengah dan barat Sarawak serta Sabah pada sebelah petang dan awal malam dalam tempoh ramalan.

“Amaran angin kencang dan laut bergelora bagi perairan Laut China Selatan berkuat kuasa sehingga 25 Januari 2023,” katanya.

Sehubungan itu, orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat terkini dan sahih.


Darurat tak mungkin tamat awal, perlu dalam tangani COVID-19 secara efektif

Oleh Athirah Huda Zalhe

BANGI, 20 Ramadan 1442H, Ahad – Selagi pelaksanaan darurat bukan untuk menekan rakyat dan digunakan bagi mempertahankan kuasa politik, maka kuasanya masih selaras dengan tujuan pengisytiharaannya.

Apatah lagi, dalam keadaan negara masih berdepan lonjakan peningkatan kes jangkitan COVID-19 setiap hari, justeru tidak mungkin darurat boleh ditamatkan sekarang.

Penganalisis politik, Prof Dr Nik Ahmad Kamal Nik Mahmood berpandangan bahawa darurat tidak akan ditamatkan lebih awal kerana kerajaan masih memerlukannya untuk menangani pandemik secara efektif.

“Darurat dijangkakan tamat 1 Ogos. Jadi, kalau ia diperlukan maka tidak mungkin akan tamat lebih awal.

“Kita lihat setakat ini negara masih lagi stabil dan tidak wujud keadaan panik atau suasana yang membimbangkan kerana darurat tersebut,” katanya kepada Ismaweb.net.

Maka, beliau berkata, jika darurat diteruskan sehingga 1 Ogos, sebarang keperluan penggunaan kuasa darurat dapat digunakan sepenuhnya.

“Dalam konteks tindakan-tindakan yang perlu dengan kuasa darurat tersebut hendaklah untuk tujuan menangani COVID-19 dan tidak lebih daripada itu,” katanya.

Dr Nik Ahmad Kamal berkata, dengan adanya darurat, kerajaan mempunyai kuasa khusus untuk mengambil tindakan yang lebih drastik.

“Kita lihat ordinan terbaru untuk meminda Akta 342 untuk menaikkan kompaun dan denda. Mungkin juga jika kes jangkitan meningkat mendadak, ada kuasa darurat yang perlu digunakan untuk tindakan segera oleh kerajaan.

“Jadi selagi ia diperlukan, saya tidak lihat darurat akan ditamatkan (lebih awal),” katanya.


Tiba masa satukan Melayu, bukan berpecah tubuh parti baharu

Oleh Siti Hafidah Abd Ghaffar

BANGI, 28 Zulkaedah 1441H, Isnin – Penganalisis politik memberi amaran, terlalu banyak parti politik Melayu bukan sahaja menyebabkan perpecahan bahkan cenderung mendatangkan keburukan kepada rakyat khususnya orang Melayu itu sendiri.

Menurut pandangan Dr Syed Agil Syed Alsagoff, tidak sewajarnya wujud terlalu banyak parti politik mewakili orang Melayu, sebaliknya pemimpin Melayu perlu memikirkan sama ada parti sedia ada mampu meneruskan agenda dan mempertahankan bangsa berkenaan.

“Perkara itu yang perlu diberikan pertimbangan, bukan akan menyebabkan orang Melayu berpecah belah dan sebagainya kerana mengikut aliran politik berasaskan individu tertentu,” katanya ketika dihubungi Ismaweb.net, hari ini.

Beliau berkata demikian sebagai mengulas tindakan Tun Dr Mahathir Mohamad yang secara sinis bercadang mahu menubuhkan sebuah lagi parti politik baharu selepas parti yang diasaskannya – Parti Pribumi Bersatu Malaysia (Bersatu) – sudah berpecah kepada dua kem.

Mahu menamakannya ‘Parti Apa Aku Dapat (AAD)’, Dr Mahathir berkata, kebanyakan orang Melayu suka menubuhkan parti politik, dan sebab itulah beliau menubuhkan Bersatu satu ketika dahulu.

Bersatu ditubuhkan secara rasmi pada September 2016 yang dikhususkan kepada orang Melayu, yang dikatakan sebagai pengganti kepada UMNO.

Bagaimanapun, sejak Februari lalu, parti berkenaan berdepan konflik dalaman apabila berpecah kepada dua kem di antara Presidennya, Tan Sri Muhyiddin Yassin dan Dr Mahathir.

“Sebab itu saya ingin tubuh satu lagi parti politik Melayu. Nama parti ini ialah Parti AAD atau ‘Parti Apa Aku Dapat’. Tujuan memperkayakan orang Melayu yang belum dapat,” kata Dr Mahathir secara sinis.

Mengulas lanjut, Dr Syed Agil berkata, sudah sampai masanya parti politik mewakili orang Melayu bersatu dan memikirkan tentang hala tuju serta masa depan Melayu.

“Apa yang boleh kita boleh majukan mengenai orang Melayu daripada kita terus bermain politik dengan masyarakat Melayu,” katanya.


Pembukaan sempadan: Imigresen sediakan 970,000 buku pasport untuk pembaharuan

KUALA LUMPUR, 19 Syaaban 1443H, Selasa – Jabatan Imigresen Malaysia telah menyediakan sebanyak 970,000 buku pasport bagi tujuan pembaharuan Pasport Malaysia Antarabangsa sempena pembukaan sempadan negara pada 1 April ini.

Ketua Pengarah Imigresen, Datuk Seri Khairul Dzaimee Daud berkata, jumlah itu dijangka mencukupi sehingga Julai tahun ini bagi kegunaan rakyat negara ini yang ingin memperbaharui pasport mereka untuk keluar negara.

“Di dalam stok imigresen sekarang ini, kami mempunyai sebanyak 970,000 bilangan buku pasport yang mana jumlah ini dijangka mencukupi sehingga Julai tahun ini dan selepas itu barulah pihak kami akan menambah semula stok buku pasport.

Bilangan unjuran ini dibuat berdasarkan kepada jumlah statistik pembaharuan pasport dalam negara kita sebelum berlakunya pandemik COVID-19, dan pada ketika itu, jumlah rakyat kita yang memohon dan memperbaharui pasport mereka setiap tahun adalah antara 2.3 hingga 2.5 juta setahun,” katanya dalam program Bicara Naratif yang disiarkan secara langsung di saluran TV1 Radio Televisyen Malaysia (RTM) malam tadi.

Menurutnya, Malaysia akan membenarkan rakyat dan pelancong asing memasuki negara ini bermula 1 April selepas pintu masuk sempadan negara ditutup sejak Mac 2020 bagi menangani pandemik COVID-19.

Sementara itu, bagi mengatasi masalah kesesakan di pintu keluar-masuk antarabangsa sempena bulan Ramadan dan musim mengerjakan ibadah umrah bermula April ini, Khairul Dzaimee berkata, pihaknya akan menggalakkan para jemaah menggunakan sistem laluan automatik daripada kaunter manual.

“Ia bagi membolehkan urusan keluar masuk negara berjalan dengan lancar. Selain itu, strategi lain yang akan digunakan ialah kami akan membuka kaunter khas bagi jemaah yang tidak berupaya menggunakan ‘autogate’,” katanya.


Malaria: WHO syor vaksin kedua cegah risiko pada kanak-kanak

GENEVA, 17 Rabiulawal 1445H, Selasa – Pertubuhan Kesihatan Sedunia (WHO) mengesyorkan vaksin kedua penyakit malaria untuk mencegah risiko kepada golongan kanak-kanak.

Perkara itu diumumkan Ketua Pengarah WHO, Tedros Adhanom Ghebreyesus dalam satu sidang akhbar di Geneva pada Isnin, dua tahun selepas mengesyorkan vaksin pertama, RTS,S.

“Hari ini, saya sangat gembira untuk mengumumkan bahawa WHO mengesyorkan vaksin kedua, yang dipanggil R21/Matrix-M, untuk mencegah malaria pada kanak-kanak yang berisiko mendapat penyakit itu,” katanya.

Tedros berkata, ujian menunjukkan vaksin terbaharu itu selamat dan pemantauan keselamatan akan diteruskan apabila ia dilancarkan.

Katanya, kos vaksin adalah antara AS$2 hingga AS$4 satu dos.

Cadangan WHO itu diambil berdasarkan nasihat daripada dua kumpulan pakar – Kumpulan Penasihat Strategik Pakar Imunisasi (SAGE) dan Kumpulan Penasihat Dasar Malaria.

Menurut dua kumpulan pakar itu, ujian vaksin R21 menunjukkan bahawa ia boleh mengurangkan simptom kes malaria sebanyak 75 peratus dalam tempoh 12 bulan selepas siri tiga dos vaksin di kawasan penularan bermusim.

Katanya, dos keempat diberikan setahun selepas yang ketiga, menunjukkan untuk mengekalkan perlindungan.

“Keberkesanan ini serupa dengan vaksin RTS,S apabila diberikan secara bermusim,” katanya.

Walaupun kematian akibat malaria menurun lebih daripada separuh sejak tahun 2000 dan penyakit itu dihapuskan daripada banyak bahagian dunia, namun secara global ia masih belum terhenti.

“Hampir separuh penduduk dunia kekal berisiko. Dianggarkan 247 juta kes malaria, dan 619,000 kematian dilaporkan pada 2021, manakala 95 peratus daripada kes dan kematian adalah di Afrika di mana kebanyakannya dalam kalangan kanak-kanak bawah lima tahun,” katanya.

Vaksin RTS,S akan dilancarkan di beberapa negara Afrika awal tahun depan, sementara vaksin R21 dijangka sedia kepada negara pada pertengahan 2024.

Tedros turut memaklumkan bahawa SAGE juga menyemak vaksin terhadap penyakit denggi dan meningitis pada mesyuaratnya minggu lepas. – Agensi


Syor PdPR semula kerana kes makin naik

BANGI, 1 Rejab 1443H, Khamis – Peningkatan jumlah jangkitan COVID-19 dan kemunculan kluster pendidikan ketika ini berada pada tahap membimbangkan.

Berdasarkan perkembangan terkini, adalah wajar pihak kerajaan memberi pertimbangan untuk melaksanakan semula Pengajaran dan Pembelajaran di Rumah (PdPR) sehingga keadaan benar-benar sesuai dan selamat.

Walaupun terdapat beberapa kelemahan dan rungutan berhubung PdPR, keadaan itu masih boleh ditambah baik, kata Pensyarah Kanan, Fakulti Syariah dan Undang–Undang (FSU) Universiti Sains Islam Malaysia (USIM), Dr Muzaffar Syah Mallow.

“Kita tidak boleh terus membiarkan pelajar menghadapi risiko jangkitan sama ada dengan berada di kawasan sekolah, asrama, kampus atau ketika bergerak ke tempat mereka belajar. Apa yang penting kini adalah keselamatan dan kesihatan pelajar.

“Paling penting, mereka perlu berasa selamat dan selesa ketika berada di sekolah dan universiti bagi memudahkan untuk fokus sepenuhnya pada pembelajaran,” katanya menulis di Berita Harian hari ini.

Dari sudut positif, Muzaffar berkata, PdPR memberi banyak faedah dan manfaat kepada semua pihak terutama dalam aspek penjimatan kos, masa dan tenaga.

“Walaupun ada beberapa kelemahan dari sudut proses pengajaran dan pembelajaran misalnya kekurangan capaian internet serta ketiadaan kemudahan atau aplikasi bersesuaian, namun ia tidak seharusnya dijadikan sebagai batu penghalang.

“Kementerian berkaitan perlu bertindak menyiasat rungutan yang diterima mereka sama ada daripada guru, pensyarah dan pelajar. Semua itu diambil perhatian dan diberi penambaikan bagi membolehkan kaedah pengajaran dan pembelajaran dalam talian dilaksanakan dengan jayanya dalam negara kita,” katanya.

Baginya, tidak menjadi satu masalah yang besar untuk melaksanakan semula PdPR memandangkan ia sudah pun dilaksanakan beberapa kali sebelum ini.

Selain itu, beliau meminta Kementerian Pendidikan (KPM) dan Kementerian Pengajian Tinggi (KPT) mewujudkan pelan B sekiranya jumlah jangkitan di sekolah dan universiti semakin meningkat.

Katanya, pelan B ini perlu dihebahkan kepada semua pelajar dan ibu bapa dengan segera supaya mereka dapat mengambil segala langkah awal untuk melakukan proses persediaan.

“Perlu diketahui, setiap kali sesi pembukaan sekolah ia mengundang implikasi besar kepada pelajar dan ibu bapa terutama dari aspek kewangan seperti membeli peralatan serta pakaian sekolah. Begitu juga ketika pembukaan universiti. Beban kewangan ini akan menekan pelajar daripada keluarga kurang mampu.

Sekiranya sekolah dan universiti terpaksa ditutup selepas semua persiapan dibuat atau selepas pelajar tiba di kampus, ia akan menimbulkan rasa kecewa dan keadaan kelam kabut terutama membabitkan pelajar yang datang dari jauh,” katanya.


Definisi ‘essential services’ tak jelas, mengelirukan: PEMBELA

BANGI, 23 Syawal 1442H, Jumaat – Rakyat tertanya-tanya apakah ukuran yang dibuat oleh Kementerian Perdagangan Antarabangsa dan Industri (MITI) sehingga banyak perniagaan dibenarkan beroperasi sepanjang tempoh Perintah Kawalan Pergerakan (PKP) penuh fasa pertama.

Bahkan, definisi ‘essential services’ juga mengelirukan dan tidak jelas sehinggakan jumlah yang mendapat kelulusan beroperasi sudah menjangkau 128,000 syarikat, kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

“Apa yang merisaukan saya ialah kenyataan Kementerian Kesihatan yang mengatakan sistem kesihatan Malaysia mungkin akan lumpuh jika kes meningkat kepada 13,000 orang sehari.

“Begitu juga kenyataan Ahli Majlis Sains Pertubuhan Kesihatan Sedunia (WHO), Prof Datuk Dr Adeeba Kamarulzaman bahawa angka kematian boleh mencecah 26,000 pada September ini,” katanya dalam kenyataan, hari ini.

Aminuddin berkata, dua kenyataan daripada pihak berautoriti kesihatan itu sememangnya menakutkan dan tidak boleh dipandang mudah.

Katanya, suatu tindakan segera dan tegas mesti dilakukan supaya nyawa rakyat tidak menjadi taruhan demi kepentingan ekonomi semata-mata.

“Kalau ‘pergaduhan’ antara ‘pintu depan’ dan ‘pintu belakang’ ini benar-benar berlaku di peringkat menteri, ini pasti ianya akan memburukkan lagi keadaan.

“Selalunya apabila pemimpin tidak sepakat, negara akan lagi huru-hara. Jadi sekali lagi, saya merayu agar pemimpin negara supaya bersepakat dan lupakan sentimen politik demi nyawa rakyat. Jangan pentingkan diri sendiri!,” katanya.

Sebelum ini, wujud desas-desus kontroversi isu ‘pintu belakang’ ekoran kenyataan yang dimuat naik Menteri Kanan (Keselamatan), Datuk Seri Ismail Sabri Yaakob, yang didakwa mengaitkan pengoperasian perniagaan ketika tempoh PKP.

Malah, ada media melaporkan kononnya berlaku pertengkaran panas membabitkan beberapa menteri tercetus berhubung tindakan MITI membenarkan kira-kira 95,000 syarikat beroperasi ketika fasa ‘total lockdown’ ini.

Difahamkan, pertelingkahan tercetus awal minggu ini apabila sejumlah menteri tidak berpuas hati kerana banyak syarikat dibenarkan beroperasi walaupun persetujuan dicapai untuk melaksanakan PKP ketat.


16 pesawat tentera China masuk ruang udara Malaysia

BANGI, 20 Syawal 1442H, Selasa – Tentera Udara Diraja Malaysia (TUDM) mengesan penerbangan mencurigakan sebanyak 16 buah pesawat Tentera Udara Republik Rakyat China (PLAAF) memasuki ruang udara Zon Maritim Malaysia (ZMM), Kota Kinabalu FIR dan menghampiri ruang udara nasional semalam.

Penerbangan pesawat PLAAF itu dikesan oleh Radar Pertahanan Udara TUDM daripada Pusat Pertahanan Udara (CRC 2) di Sarawak pada jam 11.53 pagi.

Panglima Tentera Udara, Jeneral Tan Sri Ackbal Abdul Samad berkata, pesawat bekenaan dikesan terbang secara formasi taktikal in-trail pada jarak 60 batu nautika antara satu sama lain.

“Formasi panjang itu juga terbang dengan paten dan haluan yang sama menggunakan satu titik laluan masuk dan keluar.

“Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” katanya dalam kenyataan hari ini.

Mengulas lanjut, Ackbal berkata, pesawat itu dikesan terbang pada ketinggian antara 23,000 kaki hingga 27,000 kaki dengan kelajuan 290 knots melalui Singapore FIR sebelum memasuki ruang udara ZMM, Kota Kinabalu FIR.

“Seterusnya terbang menghala menghampiri 60 batu nautika daripada pesisir pantai Wilayah Sarawak yang dikhuatiri akan mengancam kedaulatan negara.

“Pihak TUDM meletakkan pesawat Hawk 208 daripada No. 6 Skuadron, Pangkalan Udara Labuan di dalam keadaan siap sedia melalui Operasi Curiga TUDM.

“Pemantauan menerusi radar pertahanan udara diteruskan ke atas pesawat itu di samping beberapa percubaan untuk mengarahkan mereka menghubungi kawalan trafik udara KK FIR,” katanya.

Apabila arahan tidak dipatuhi dan didapati melangkaui persempadanan Kota Kinabalu FIR menghala ke ruang udara nasional, TUDM melancarkan pesawat pemintas pada jam 1.33 tengah hari untuk melakukan identifikasi visual.

“Hasil daripada pemintasan udara yang dilaksanakan, TUDM mengenal pasti pesawat itu adalah daripada jenis Ilyushin Il-76 dan pesawat Xian Y-20.

“Pesawat jenis ini adalah pesawat pengangkut strategik dan berupaya melaksanakan pelbagai misi,” katanya.

Ackbal menegaskan, insiden ini adalah perkara yang serius terhadap ancaman kedaulatan negara dan keselamatan penerbangan berdasarkan kepadatan trafik udara di dalam laluan penerbangan (Airways) di dalam KK FIR.

“Insiden ini dikendalikan oleh TUDM khasnya dan Angkatan Tentera Malaysia (ATM) amnya berlandaskan undang-undang dan peraturan penerbangan antarabangsa International Civil Aviation Organization (ICAO) serta Strategi Pertahanan Udara Nasional (SPUN).

“Kementerian Luar Negeri telah mengambil maklum tentang perkara ini melalui Kementerian Pertahanan,” katanya.


Polis nafi ambulans dirempuh pemandu mabuk di Putrajaya

KUALA LUMPUR, 13 Rabiulakhir 1445H, Sabtu – Polis menafikan dakwaan sebuah klip video tular yang mengaitkan insiden sebuah ambulans yang terbalik di Putrajaya malam semalam akibat dilanggar seorang pemandu mabuk.

Ketua Polis Daerah Putrajaya, ACP A. Asmadi Abdul Aziz dalam satu kenyataan malam tadi meminta orang ramai agar tidak membuat andaian tentang kejadian itu dan jika mereka berada di tempat kejadian diharap melaporkan kepada pihak polis.

“Netizen pandai-pandai membuat ulasan sendiri kerana siasatan pegawai penyiasat di lokasi kejadian mendapati pemandu berkenaan tidak di bawah pengaruh alkohol dan saringan air kencing lelaki itu didapati negatif.

“Laluan untuk pemandu kereta itu berjalan seiring dengan kenderaan lain di lorong kanan dan kiri serta kereta itu tidak dengar atau melihat siren ambulans kerana keretanya terhalang dengan kenderaan sebelah yang berjalan seiring,” katanya.

Asmadi berkata, kejadian itu berlaku pada 11.45 malam di persimpangan lampu isyarat Lebuh Bestari berdekatan Menara Usahawan ketika sebuah ambulans membawa seorang pesakit terbalik selepas dilanggar sebuah kereta dipandu warga asing.

Beliau berkata, siasatan mendapati ambulans dinaiki tiga kakitangan Hospital Putrajaya itu dalam perjalanan ke hospital selepas mengambil seorang pesakit di Presint 18.

Katanya ketika tiba di lokasi kejadian, ambulans berkenaan sedang melalui persimpangan lampu isyarat itu dengan membunyikan hon dan siren sebelum tiba-tiba dilanggar kereta dari arah bertentangan.

“Siasatan mendapati pemandu kereta itu panik dan tidak sempat brek sebelum melanggar ambulans tersebut ketika melalui persimpangan lampu isyarat itu di mana ketika itu lampu bertukar hijau,” katanya.

Beliau berkata kereta berkenaan dari arah Persiaran Perdana menuju ke Masjid Putra manakala ambulans itu dari arah Presint 18 menuju ke Hospital Putrajaya.

“Akibat rempuhan itu, ambulans berkenaan terbalik dan tiga mangsa termasuk dua penumpang ambulans dan seorang pesakit mengalami kecederaan manakala pemandu kereta dan penumpang tidak mengalami kecederaan,” katanya.

Asmadi berkata ketika kejadian permukaan jalan rata dan tidak licin dan kes itu masih dalam siasatan mengikut Seksyen 43 (1) Akta Pengangkutan Jalan (APJ) 1987.

Beliau berkata, polis turut memohon rakaman sistem litar tertutup (CCTV) di lokasi kejadian dan saksi kejadian diminta tampil untuk membantu siasatan.- Bernama


Chris Hipkins PM baharu New Zealand

WELLINGTON, 29 Jamadilakhir 1444H, Ahad – Parti Buruh New Zealand mengesahkan Chris Hipkins sebagai pemimpin baharu parti itu sekali gus menjadi Perdana Menteri ke-41 New Zealand.

Mesyuarat kaukus parti itu pada Ahad mengundi Chris Hipkins sebagai ketua baharu parti dan menjadi calon tunggal bagi menggantikan Jacinda Ardern yang mengumumkan peletakan jawatannya pada Khamis lalu, lapor Xinhua.

Ahli Parlimen Kelston dan menteri Kabinet Carmel Sepuloni dilantik sebagai timbalan perdana menteri.

Berdasarkan sistem politik New Zealand, parti yang memegang majoriti di parlimen layak untuk membentuk kerajaan dan memilih ketua parti itu menjadi perdana menteri.

Bercakap pada sidang media selepas mesyuarat kaukus itu, Hipkins berkata beliau akan mengangkat sumpah secara rasmi sebagai perdana menteri pada Rabu depan, diikuti rombakan kabinet pada minggu seterusnya.

Beliau berikrar untuk menumpukan kepada isu domestik termasuk berkaitan inflasi, harga perumahan dan undang-undang selain mungkin merancang untuk melawat China.

Hipkins menggantikan Ardern yang mengumumkan akan meletakkan jawatan sebagai perdana menteri dan ketua Parti Buruh pada Februari dan tidak akan bertanding semula.

Sementara itu, pilihan raya umum New Zealand 2023 dijadual diadakan pada 14 Oktober, kata Ardern.-  Bernama


Mesej kesihatan kerajaan tak selaras dengan isu vape

BANGI, 19 Ramadan 1444H, Isnin – Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ) menyifatkan mesej Perdana Menteri, Datuk Seri Anwar Ibrahim bersempena Hari Kesihatan Sedunia 2023, tidak selaras dengan langkah kerajaan dalam menangani penggunaan vape di negara ini.

Presiden WAFIQ, Prof Dr Rafidah Hanim Mokhtar berkata, mesej kesihatan Perdana Menteri itu malangnya tidak menjadi keutamaan di dalam isu pengecualian cecair nikotin daripada Akta Racun 1952 dan pelaksanaan cukai ke atas produk vape.

Beliau berkata, langkah percukaian yang diutamakan kerajaan menyebabkan berlakunya kelompongan undang-undang memelihara kanak-kanak serta remaja daripada akses kepada vape.

“Sepatutnya Rang Undang-Undang (RUU) Kawalan Produk Tembakau dan Merokok dikuatkuasakan terlebih dahulu.

“Amat penting seorang Menteri Kesihatan mempunyai keupayaan meyakinkan Kabinet dan menteri-menteri lain serta Perdana Menteri sendiri, akan turutan yang betul agar kesihatan masyarakat terpelihara,” katanya dalam kenyataan, hari ini.

Menerusi kenyataan itu, Prof Dr Rafidah turut berkongsi hantaran Menteri Kesihatan, Dr Zaliha Mustafa mengenai mesej Anwar bersempena Hari Kesihatan Sedunia 2023 dengan tema ‘Kesihatan Untuk Semua’, selaras prinsip Malaysia Madani.

Antara petikan mesej itu, Anwar menekankan prinsip kerajaan mengiktiraf hak untuk kesihatan sebagai hak asasi manusia yang penting bagi mencapai kehidupan bermaruah.

“Hak untuk kesihatan ini seharusnya dinikmati oleh setiap orang secara saksama tanpa mengira status atau sebarang perbezaan dan diskriminasi.

“Saya mengulangi komitmen kerajaan untuk memacu pelaksanaan agenda kesihatan untuk semua. Malaysia akan bekerjasama rapat dengan WHO bagi mempromosi kesihatan, memelihara kesejahteraan serta memberi perkhidmatan kepada golongan rentan,” kata Anwar.


16,163 saman dikeluarkan kerana gagal patuhi lampu isyarat

BANGI, 8 Rabiulawal 1444H, Rabu – Sejumlah 16,163 saman dikeluarkan Jabatan Siasatan dan Penguatkuasaan Trafik (JSPT) atas kesalahan tidak mematuhi lampu isyarat sepanjang operasi khas pada 15 hingga 30 September lalu.

Saman dikeluarkan di bawah Kaedah 17, Kaedah-Kaedah Lalu Lintas Jalan 1959 (kesalahan tidak mematuhi lampu isyarat) yang membabitkan motosikal (8,211), kereta (6,083), lori (528), bas (22) dan lain-lain kenderaan (1,055).

Setiausaha Polis Malaysia PDRM, Datuk Noorsiah Mohd Saaduddin berkata, sepanjang operasi khas lampu isyarat merah itu juga, sejumlah 71,069 kenderaan telah diperiksa dan 24,276 saman dikeluarkan bagi lain-lain kesalahan.

“Dalam operasi berkenaan juga, PDRM telah membuat enam tangkapan di bawah Akta Pengangkutan Jalan 1987, lapan tangkapan di bawah Akta Dadah Berbahaya 1952 dan 13 tangkapan ke atas individu yang memiliki waran tangkap saman trafik.

“Sebanyak 75 buah kenderaan pelbagai jenis telah disita di bawah Seksyen 64 Akta Pengangkutan Jalan 1987,” katanya dalam kenyataan, hari ini.

Beliau berkata, PDRM memandang serius sikap dan trend pengguna jalan raya yang mewujudkan risiko kemalangan ekoran tidak memberhentikan kenderaan di lampu isyarat.

Justeru, orang ramai dinasihat supaya sentiasa berhati-hati dan mematuhi isyarat lalu lintas yang telah ditetapkan bagi menjamin keselamatan semua pengguna jalan raya.

Terdahulu, operasi telah dijalankan di 1,659 lokasi seluruh negara dengan kekuatan 152 pegawai kanan polis dan 1,389 pegawai rendah.


Lantikan PH di universiti mesti diputuskan demi kelangsungan PN

SAYA memohon dan merayu kepada PM supaya segera keluarkan arahan memutuskan lantikan PH yang masih menguasai universiti, dengan menggantikan yang lebih layak.

Jika terus dibiarkan lantikan PH ini bermaharajalela, banyak lagi kerosakan akan berlaku yang akan menyebabkan sokongan ke atas PM dan PN terjejas. Tidak mustahil prestasi PN turut terjejas dalam PRU15 akan datang.

Ini kerana mereka ini sangat licik. Pandai menyusup dan pandai menyamar. Bertukar-tukar warna.

Ketika berkuasa, malah hingga ke hari ini, mereka masih membersihkan segala jawatan penting universiti dengan memberikan laluan kepada geng mereka lantikan PH.

Mereka yang tidak sefahaman, mereka akan dibekukan atau dipetisejukkan. Ini bagi memudahkan agenda mereka berjalan dengan lancar, sehinggalah mereka dapat menguasai kesemuanya.

Justeru, jika agenda ini tidak putuskan segera, PN akan menerima padahnya. Pengaruh mereka terhadap pelajar mula menjadi barah sejak lantikan PH ini dibuat.

Lagi pula, lantikan PH ini jenis muka tak malu. Mereka mahu terus kekal dalam jawatan walau apapun berlaku. Mereka tidak mahu melepaskan jawatan, bila kerajaan bertukar tangan.

Tidak dapat dilupakan, apabila PH menang PRU14, habis semua lantikan BN terdahulu, ditukar dan diputuskan. Lantikan BN tidak banyak cakap, terima sahaja. Tetapi bila orang PH ditukar atau dihentikan heboh satu dunia.

Ini bukan soal balas dendam. Tetapi norma baharu, kerajaan berubah, keadaan perlu berubah.

Masih tidak dapat dilupakan, ketika PH mula mendapat kuasa, mereka kempen habis-habisan agar lantikan BN meletakkan jawatan. Misalnya, kempen memaksa ahli-ahli Suruhanjaya Pilihan Raya (SPR) lantikan BN meletak jawatan. https://www.bharian.com.my/berita/politik/2018/05/429276/ahli-spr-didesak-letak-jawatan.

Akibatnya, ini membawa kepada peletakan jawatan ahli-ahli SPR secara beramai-ramai bermula daripada pengerusi hinggalah ahli-ahli yang lain. Begitu bermaruahnya ahli-ahli SPR lantikan BN.

Di peringkat institusi pengajian tinggi pula, ketika PH memerintah, semua Naib Canselor dan Timbalan Naib Canselor UA, terutama yang menjaga hal ehwal pelajar, segera ditukar. Ada yang dipaksa untuk melepaskan jawatan, meskipun kontrak belum tamat.

Tiba-tiba apabila kerajaan berubah, pemimpin-pemimpin lantikan PH ini, misalnya di universiti dan SPR, buat tak tahu sahaja. Macam tidak ada apa-apa berlaku. Mahu kekal terus dalam jawatan.

Ada yang mengambil kesempatan dengan melantik dirinya sendiri untuk dapat gred jawatan yang lebih tinggi dan seterusnya memperkukuhkan lagi kedudukannya.

Malah, lebih hina lagi, sanggup berjumpa dengan orang-orang istana dan pemimpin-pemimpin PN, untuk mereka terus kekal dalam jawatan.

Pada masa sama, mereka menjadi gunting dalam lipatan untuk merosakkan PN.

Justeru, saya mohon kepada PM, segera lakukan lantikan baharu, seperti mana yang dilakukan terhadap GLC-GLC. Termasuk yang terkini, lantikan baharu institusi dakwah, YADIM, yang penuh dengan orang politik PH sebelum ini.

Justeru, sudah tiba masanya lantikan PH di peringkat pengajian tinggi segera ditamatkan. Gantikanlah mereka yang lebih layak, dan benar-benar profesional.

Lantikan PH terdahulu, tidak boleh diharapkan dan dipercayai lagi. Label digunakan bagi mengaburi mata.

Saya telah dianiayai beberapa kali. Diberikan amaran, dimalukan dan dihina.

Mentang-mentang ada kuasa, bukan main lagi lagaknya. Jika berani, benar-benar anak jantan, mari berdepan, berforum di khalayak, untuk mencari kebenaran. Jangan sewenang-wenang menggunakan kuasa.

Kenapa lantikan PH mesti diputuskan segera?

Pertama, mereka membawa wabak. Wabak ini mudah meresap dan menjangkiti orang lain jika tidak ditangani segera. Mereka gunakan jawatan dan kuasa yang ada, untuk melebarkan pengaruhnya. Mereka akan pastikan lantikan-lantikan dalam kalangan orang dia sahaja dan sympathizer.

Kedua, ketika mereka dilantik PH menguasai sesebuah institusi, mereka hentam kaw kaw PN, BN, UMNO dan PAS. Semua orang yang akan kaitan dengan PN akan disejukbekukan tanpa belas kasihan.

Ketiga, modus operandi kumpulan ini sangat bahaya, “masuk ke dalam dan pecahkan”. Seterusnya, ‘jika tidak boleh menguasai dari dalam, maka keluarkan ahlinya beramai-ramai. Dan akhirnya, jika tak dapat kuasai, hancurkan”. Inilah yang rata-rata telah berlaku.

Bacalah sejarah. Sejarah tidak pernah menipu.

Apakah kita mahu tunggu hancur, baharu mahu bertindak?

Justeru, saya memohon dan merayu kepada PM dan pemimpin tertinggi PN, mahu tunggu apa lagi?

Apakah ini tidak berhikmah? Bandingkan apa yang mereka buat sebelum ini. Zalim atau tidak? Sudah tentu jawapannya, zalim.

Kita bukan mahu mereka dizalimi dan hentikan, saya tidak fikir PM dan PN sezalim itu seperti mana mereka lakukan sebelum ini. Tetapi, kita hanya mahu pulangkan mereka ke tempat asal. Tamatkan rantaian ini demi untuk kebaikan PN.

Langkah segera, pendekkan segera kontrak mereka. Balik ke tempat asal mereka.

Kembalilah kepada yang sebenar. Jangan berpura-pura, seperti kura-kura dalam perahu.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Wanita Afghanistan gesa masyarakat antarabangsa tak iktiraf Taliban

KABUL, 9 Syawal 1444H, Ahad – Wanita Afghanistan mendesak masyarakat antarabangsa tidak mengiktiraf Taliban menjelang sidang kemuncak Pertubuhan Bangsa-Bangsa Bersatu (PBB), minggu depan.

Kempen bantahan dilakukan, sebagai menentang tindakan yang dilakukan Taliban selepas mengambil alih pentadbiran negara pada Ogos 2021.

Walaupun diadakan secara aman namun ia berjaya dikesan pihak berkuasa apabila mereka melepaskan tembakan ke udara bagi menyuraikan keadaan.

Dalam bantahan berkenaan, kumpulan wanita berarak sambil melaungkan slogan, ‘Penduduk Afghanistan adalah tebusan Taliban, ‘Kami akan berjuang ambil hak kami semula’.

Sehingga kini tiada negara yang mengiktiraf pentadbiran Taliban sejak mengambil alih pentadbiran negara.

Taliban yang pernah berkuasa sejak 1996 hingga 2001 hanya diiktiraf oleh Pakistan, Emiriah Arab Bersatu dan Arab Saudi.

Minggu lalu, Timbalan Setiausaha PBB, Amina Mohammed berkata, perbincangan di Doha yang bermula Isnin akan membincangkan secara teliti langkah awal dan laluan untuk memberi pengiktirafan rasmi negara tersebut. – Agensi


Turkiye runding gencatan senjata di Sudan

ANKARA, 28 Ramadan 1444H, Khamis – Turkiye mahu menjadi ‘orang tengah’ bagi menghentikan pergolakan di Sudan serta berbincang dengan kedua-dua pihak yang bertelagah untuk melakukan gencatan senjata.

“Kedua-dua pihak adalah saudara kita di Sudan. Kami sedang berunding untuk menghentikan konflik,” kata Menteri Luar Turkiye, Mevlut Cavusoglu.

Beliau menjangkakan gencatan senjata akan dapat dicapai pada hari Khamis.

Cavusoglu berkata, rakyat Turkiye yang ingin pulang ke negara mereka akan dipindahkan dari Sudan apabila ruang udara dibuka pada Khamis.

Banyak negara luar termasuk di Eropah, telah meminta bantuan daripada Türkiye untuk memindahkan rakyat mereka dari Sudan, katanya.

Berdasarkan laporan Kementerian Kesihatan, pertempuran yang berlaku untuk hari ke-5 antara tentera Sudan dan pejuang RSF di Khartoum serta kawasan sekitarnya, menyebabkan sekurang-kurangnya 270 maut dan 2,600 lagi cedera.

Perselisihan pendapat antara dua pesaing tentera berkaitan reformasi ketenteraan dan keselamatan telah bertukar menjadi konflik berdarah dalam beberapa bulan kebelakangan ini.

Sudan tidak mempunyai kerajaan yang berfungsi sejak Oktober 2021, apabila tentera memecat kerajaan peralihan Perdana Menteri, Abdalla Hamdok dan mengisytiharkan darurat dalam satu tindakan yang dikecam oleh kuasa politik sebagai rampasan kuasa.

Tempoh peralihan Sudan, yang bermula pada Ogos 2019, dijadualkan berakhir dengan pilihan raya pada awal 2024.- Agensi


PKPD di Flat Desa Bistari, Pulau Pinang tamat hari ini

KUALA LUMPUR, 11 Jamadilawal 1442H, Sabtu  – Pelaksanaan Perintah Kawalan Pergerakan Diperketatkan (PKPD) di Flat Desa Bistari, Batu Uban di Mukim 13, Daerah Timur Laut Pulau Pinang ditamatkan hari ini, lebih awal daripada yang dijadualkan.

Menteri Kanan (Kluster Keselamatan) Datuk Seri Ismail Sabri Yaakob berkata, kerajaan sebelum ini telah melanjutkan PKPD di lokaliti itu daripada 20 Dis sehingga 31 Dis ini.

“Sehingga kini, Kementerian Kesihatan Malaysia (KKM) telah selesai melaksanakan saringan ke atas semua penduduk di lokaliti ini dan tiada lagi sampel menunggu keputusan. Baki kes positif COVID-19 di lokaliti ini juga terkawal dan menunjukkan trend penurunan.

“Sehubungan itu atas nasihat dan penilaian risiko oleh KKM, kerajaan bersetuju untuk menamatkan PKPD di Flat Desa Bistari, hari ini,” katanya dalam kenyataan mengenai perkembangan pelaksanaan Perintah Kawalan Pergerakan (PKP) dan PKP Pemulihan (PKPP) hari ini.

Dalam pada itu, beliau berkata sebanyak 1,002 individu ditahan kerana ingkar arahan PKP semalam, dengan 854 dikompaun manakala 148 direman.

Menurutnya, kesalahan tertinggi dicatatkan adalah aktiviti pusat hiburan sebanyak 687 kes, diikuti gagal mematuhi arahan penjarakan fizikal (125), tidak memakai pelitup muka (69), gagal menyediakan peralatan merekod butiran pelanggan (63) dan lain-lain (58).

Mengenai Operasi Benteng, Ismail Sabri berkata, seramai 35 pendatang asing ditahan serta tiga buah kenderaan dirampas semalam.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” tambahnya.

Sementara itu, beliau berkata sejak 24 Julai hingga semalam, sebanyak 92,607 individu pulang ke tanah air melalui pintu masuk sempadan antarabangsa dan kesemua mereka ditempatkan di 76 hotel serta 17 Institut Latihan Awam (ILA) dan institut pengajian swasta di seluruh negara.

Daripada jumlah itu, seramai 7,206 individu sedang menjalani proses kuarantin wajib manakala 536 individu dihantar ke hospital untuk rawatan dan 84,865 individu dibenarkan pulang, katanya. -Bernama


TH perjelas isu ruang sempit, sesak di Mina

MAKKAH, 11 Zulhijjah 1444H, Jumaat – Isu ruang sempit dan sesak di Mina bukan hanya dihadapi jemaah haji Malaysia, namun turut melibatkan negara lain terutama semasa kuota penuh haji dan juga sekiranya ada kuota tambahan.

Pengarah Urusan Kumpulan dan Ketua Pegawai Eksekutif Tabung Haji (TH), Syed Hamadah Syed Othman berkata, masalah itu dihadapi jemaah haji semua negara sejak sekian lama dan bukan isu yang baharu timbul.

Beliau berkata, sempadan Arafah dan Mina ditetapkan oleh hukum dan tidak berubah dari dahulu, walaupun jumlah jemaah haji meningkat setiap tahun seiring dengan peningkatan jumlah rakyat di sesebuah negara.

“Ruang dan saiz di dalam sebuah khemah Mina di luar kawalan TH kerana kemudahan di Arafah dan Mina disediakan oleh pihak berkuasa Arab Saudi untuk semua negara,” katanya dalam sidang media di sini bagi menjelaskan berhubung isu itu yang diperkatakan di media sosial dan dilapor sebuah portal berita berbahasa Inggeris.

Menurutnya, perkara itu telah dimaklumkan semasa kursus haji di tanah air dan ketika taklimat Masyair oleh pihak pengurusan maktab TH, termasuk sentiasa menekankan keadaan tidur di Mina tidak dapat dilakukan secara terlentang disebabkan ruangan yang sempit.

Syed Hamadah menjelaskan kemudahan tilam diperkenalkan sejak tahun lalu turut merumitkan penerimaan jemaah haji terhadap ruang yang sempit kerana beranggapan satu tilam dibekalkan untuk seorang jemaah sedangkan situasi satu tilam satu jemaah hanya terpakai ketika berada di Arafah.

Beliau berkata, TH telah mengambil inisiatif awal dengan memberikan sebahagian ruang pejabat dan penginapan petugas TH dan Muassasah kepada jemaah haji, selain membenarkan jemaah haji berulang alik dari Makkah, berdasarkan kesanggupan serta daya usaha mereka sendiri.

“Di samping itu, TH juga telah meningkatkan nisbah nafar awal (melontar jamrah pada dua dari tiga hari tasyrik) yang dahulunya hanya 10 peratus kepada 50 peratus pada tahun ini bagi mengatasi kesesakan di Mina,” katanya.

Syed Hamadah turut menafikan tuduhan bahawa TH tidak bertindak ke atas rungutan dan aduan kerosakan penyaman udara yang berlaku di khemah penginapan, dengan pengurusan maktab telah menghubungi pihak bertanggungjawab untuk segera membaik pulih kerosakan tersebut.

Dalam pada itu, Ketua Rombongan Haji Malaysia, Datuk Seri Syed Saleh Syed Abdul Rahman berkata, pihak Arab Saudi merancang meningkatkan infrastruktur dan kemudahan selaras Wawasan 2030 negara itu dalam menampung lima juta jemaah haji seluruh dunia.

Beliau berkata, negara itu juga sedang melihat kepada aspek perkhidmatan yang disediakan agensi terlibat termasuk berkaitan pengangkutan, makanan dan kesihatan dalam memberikan keselesaan kepada jemaah haji.

“Jadi, kita akan memberikan maklum balas daripada pihak kita kepada pihak berwajib untuk melihat isu-isu yang kita hadapi sebagai negara yang datang untuk membuat haji. Mereka harus melihat bagaimana untuk mengatasinya bukan hanya jangka panjang tetapi dalam masa terdekat,” katanya. – Bernama


Pengundi automatik faktor utama peratusan keluar undi rendah

Oleh Athirah Huda Zalhe

BANGI, 9 Syaaban 1443H, Sabtu – Pertambahan pengundi baharu khususnya yang didaftarkan secara automatik menjadi antara faktor penyumbang kepada peratusan kadar keluar mengundi pada Pilihan Raya Negeri (PRN) Johor hari ini rendah.

Walaupun situasi pandemik COVID-19 dan pengundi luar yang tidak pulang mengundi juga memberi kesan, namun faktor utama adalah kerana berlaku pertambahan kepada 750,000 pengundi baharu, kata penganalisis politik Universiti Utara Malaysia (UUM), Prof Dr Mohd Azizuddin Sani.

Beliau berkata, daripada jumlah itu, hanya 166,000 yang dikategorikan sebagai pengundi 18, manakala selebihnya adalah pengundi baharu berumur 21 tahun ke atas.

“Dan separuh daripadanya sebenarnya adalah pengundi-pengundi pendaftaran automatik yang mana mereka sendiri memang sebelum ini tidak mengundi dan nama mereka dimasukkan dalam daftar mengundi.

“Oleh kerana, tidak ada undang-undang yang memaksa mereka mengundi, jadi mereka rasa tidak perlu untuk keluar mengundi,” katanya dalam rancangan bual bicara ‘Johor Milik Siapa’ di TV Pertiwi, malam ini.

Atas sebab itu, beliau berpendapat, jumlah peratusan yang keluar mengundi setakat jam 4 petang tadi hanyalah 50 peratus.

“Kalau 50 peratus atau mencapai 60 peratus misalnya sehingga jam 6 petang tadi, itu sebenarnya jumlah keluar mengundi lebih 1.5 juta, dan ia besar serta hampir sama dengan jumlah keluar mengundi ketika PRU14 lalu.

“Sebenarnya kejatuhan peratusan ini banyak disumbangkan oleh pengundi automatik, tetapi dalam jumlah keluar mengundi itu sebenarnya masih besar di kalangan pengundi-pengundi di negeri Johor,” katanya.

Prof Mohd Azizuddin berkata, keadaan itu sebenarnya memberikan kelebihan kepada parti mempunyai jumlah pengundi tegar yang besar, iaitu Barisan Nasional (BN).

Beliau berkata, BN mempunyai pengundi tegar paling besar di Johor iaitu secara purata 25 peratus hingga 35 peratus bergantung pada kawasan.

“Dan mereka ini ada peluang untuk memenangkan parti BN, jadi itulah yang kita dapat lihat dalam corak pengundian kali ini.

“Banyak kawasan-kawasan mula dirampas misalnya kalau kita lihat pada PRU lepas, BN menang 19 kerusi tetapi kalau ikut jangkaan awal tadi dah memasuki jumlah 42 kerusi, dan laporan media juga ada mengatakan sudah 46 kerusi mendahului,” katanya.

Justeru, beliau melihat bahawa PRN kali ini memberikan kelebihan kepada BN kerana menjadi parti mempunyai jumlah penyokong tegar yang besar.

Malah, Prof Mohd Azizuddin turut berpandangan bahawa corak undi pengundi 18 juga berpecah mengikut semua parti, yang mungkin memberi kelebihan kepada BN.

“Ini juga yang saya nak highlight iaitu perubahan sikap pengundi Cina. Kalau lihat di beberapa kawasan seperti Yong Peng dan Pekan Nenas, pengundi Cina nampaknya memberi sokongan kepada BN atau MCA.

“Ini pun satu corak undian yang hampir sama dengan Melaka, apabila perubahan sikap berlaku pada orang Cina dan ia dilihat juga di Johor,” katanya.

TONTON PENUH DI:


Sungai tercemar: Tauke kilang, penternak ladang babi kebal undang-undang?

BANGI, 16 Rabiulakhir 1442H, Rabu – Isu pencemaran sungai yang tidak berkesudahan menimbulkan persoalan sama ada ‘tauke-tauke’ kilang atau penternakan ladang babi kebal dengan undang-undang.

Presiden Ikatan Muslimin Malaysia (ISMA), Haji Aminuddin Yahaya tidak menolak kemungkinan wakil rakyat tidak prihatin berhubung isu ini, atas sebab kepentingan politik.

Katanya, isu pencemaran sungai disebabkan ‘tauke-tauke’ sama ada kilang atau penternakan memang sudah banyak berlaku di Malaysia dan seolah-olah kebal, sebagaimana yang diperkatakan Setiausaha Politik kepada Menteri Alam Sekitar dan Air, Dr Mohd Zuhdi Marsuki.

“Sama juga dengan kegiatan-kegiatan haram yang lain. Apakah kekebalan ini berpunca dari rasuah dan salah guna kuasa? Saya yakin terlalu banyak kegiatan sebegini yang berlaku di negara kita.

“Cumanya apakah ianya dilaporkan oleh media atau tidak sahaja. Dan semua ini boleh dipengaruhi jika masyarakat setempat bangkit menyuarakannya. Kami berbesar hati untuk membantu mengangkat suara anda.

“Saya faham bahawa ada ramai wakil rakyat – ADUN atau Ahli Parlimen – yang tidak prihatin pun dalam isu sebegini mungkin atas sebab kepentingan politik. Bak kata orang, sekarang ini ‘rakyat jaga rakyat’,” katanya dalam kenyataan hari ini.

Menerusi kenyataan sama, beliau turut mengulas mengenai aduan diterima Dr Zuhdi berhubung pencemaran sungai susulan penternakan ladang babi di Bidor, Perak.

Terdahulu, Dr Zuhdi berkata, kampung sekitar sungai itu didiami oleh kaum Melayu yang sememangnya begitu jijik dengan najis yang dilepaskan dari ladang babi tersebut.

“Seperti mana lazim, kumbahan dari ladang ternakan babi ini akan menyebabkan pencemaran sungai yang sangat serius sehingga sungai tersebut akan dikategorikan sebagai sungai mati,” katanya.

Apabila dikaji lanjut, Haji Aminuddin yang juga Pengerusi Pertubuhan-Pertubuhan Pembela Islam (PEMBELA) berkata, isu penternakan babi di Bidor sudah dibangkitkan pada September lepas di mana tularnya gambar sungai menjadi kehitaman yang didakwa dicemar oleh kumbahan penternakan babi.

“BERNAMA telah melaporkan bahawa perkara ini berlaku di Sungai Kuala Gepai, Bidor.

“Saya tidak pasti apakah ini sungai yang sama yang diperkatakan oleh Dr Zuhdi Marsuki. Jika ianya sungai yang sama, maka kita perlu persoalkan apa tindakan pihak berkuasa kerana sudah berbulan-bulan perkara ini tidak selesai.

“Jika ianya bukan sungai yang sama, maka kita boleh persoalkan apakah memang penternak-penternak babi di Perak melepaskan kumbahan di sungai-sungai?,” soalnya.


Mesyuarat Kabinet bincang mengenai dana 1MDB: Saksi

KUALA LUMPUR, 8 Zulkaedah 1443H, Rabu – Bekas Ketua Setiausaha Negara (KSN), Tan Sri Mohd Sidek Hassan memberitahu Mahkamah Tinggi hari ini bahawa beliau beranggapan 1Malaysia Development Berhad (1MDB) ditubuhkan untuk dijadikan dana politik bagi Barisan Nasional (BN) kerana terdapat perbincangan antara Menteri Kabinet mengenai perkara itu.

Mohd Sidek, 71, ketika pemeriksaan semula oleh Timbalan Pendakwa Raya Kanan Datuk Seri Gopal Sri Ram berkata terdapat perbincangan di dalam Mesyuarat Jemaah Menteri yang menteri digalakkan untuk mencadangkan bagaimana dana 1MDB boleh digunakan untuk membiayai projek di kawasan mereka.

Disoal Sri Ram bagaimana beliau boleh merumuskan bahawa dana 1MDB adalah untuk dana politik BN, Mohd Sidek menjawab, “kerana kesemua menteri (Kabinet) ketika itu ahli BN.”

Sri Ram: Bukankah mesyuarat Kabinet tidak seharusnya membincangkan mengenai parti politik?

Mohd Sidek: Saya adalah penjawat awam…. Polisi kerajaan adalah polisi parti memerintah, tidak kira parti BN atau apa sahaja namanya. Polisi kerajaan itu sendiri diperoleh daripada polisi parti, sekumpulan parti atau gabungan parti. Jadi, agak sukar untuk membezakan kedua-duanya.

Semalam, Mohd Sidek dalam keterangannya memaklumkan, mengikut pemahamannya 1MDB ditubuhkan untuk dijadikan dana politik kepada parti kerajaan ketika itu iaitu BN.

Saksi pendakwaan ke-19 itu berkata oleh sebab itu, beliau tidak pernah bertanya kepada bekas Perdana Menteri Datuk Seri Najib Tun Razak atau mana-mana pihak dalam 1MDB berkenaan masalah yang berlaku dalam syarikat tersebut.

Disoal lanjut oleh Sri Ram sekiranya Najib pernah mendedahkan dalam mesyuarat Kabinet mengenai hubungannya dengan seorang lelaki yang dikenali dengan nama ‘Jho Low’, saksi itu menjawab, ‘saya tidak ingat’.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama


586 ditahan, 131 daripadanya berkunjung ke pusat hiburan

KUALA LUMPUR, 29 Rabiulawal 1442H, Ahad – Meskipun negara sedang mengalami gelombang ketiga penularan  pandemik COVID-19, masih ramai yang berdegil apabila terus berhibur di pusat hiburan, dengan  seramai 131 individu ditahan atas kesalahan berkenaan, semalam.

Menteri Kanan (Kluster Keselamatan) Datuk Seri Ismail Sabri Yaakob berkata, mereka antara 568 individu yang ditahan kerana ingkar Perintah Kawalan Pergerakan Pemulihan (PKPP) semalam, dan daripada jumlah itu, 516 dikompaun, 49 direman dan tiga lagi dijamin.

Kesalahan ingkar arahan PKP yang lain termasuk gagal mematuhi penjarakan fizikal (160), tidak memakai pelitup muka (116), gagal menyediakan peralatan merekod butiran pelanggan (56), rentas negeri atau daerah Perintah Kawalan Pergerakan Bersyarat (PKPB) tanpa kebenaran (43) dan lain-lain (62).

Mengenai Operasi Benteng, beliau berkata, 42 pendatang asing diberkas hasil daripada kawalan ketat sempadan negara secara bersepadu oleh Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM).

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi penguat kuasa akan terus mengetatkan kawalan sempadan terutamanya di lorong-lorong tikus,” katanya dalam satu kenyataan hari ini.

Ismail Sabri berkata penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) yang melakukan 981 pemeriksaan khas Pematuhan Prosedur Operasi Standard (SOP) PKPP semalam, pula mendapati kesemua premis mematuhi SOP ditetapkan.

Beliau berkata KPDNHEP juga membuat 687 pemantauan harian ke atas 12 jenis bekalan barangan ke atas peruncit (493), pemborong (162) dan pengilang (32).

“Secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperoleh,” katanya.

Sementara itu, beliau berkata, sejak 24 Julai hingga semalam, 67,555 individu pulang ke tanah air melalui pintu masuk sempadan antarabangsa dan kesemua mereka ditempatkan di 67 hotel serta 20 Institut Latihan Awam (ILA) dan institut pengajian swasta.

“Daripada jumlah itu, 9,488 individu sedang menjalani proses kuarantin wajib manakala 388 individu dihantar ke hospital untuk rawatan manakala 52,679 individu lagi telah didiscaj dan dibenarkan pulang,” katanya bahawa mereka pulang dari 36 negara. -Bernama


Makin banyak negara Eropah ‘halalkan’ Islamofobia

ISTANBUL, 24 Syaaban 1444H, Jumaat – Negara-negara di Eropah membenarkan jenayah kebencian terhadap umat Islam dengan ‘menghalalkan’ Islamofobia dan memperkenalkan undang-undang yang mengharamkan atau mengehadkan amalan agama mereka, menurut seorang pakar.

“Setiap tahun, kita melihat sesebuah negara tampil dengan rancangan baharu dengan undang-undang baharu, atau parti di Eropah bertindak mengharamkan sesuatu membabitkan amalan agama umat Islam.

“Ini boleh jadi larangan menara yang terdapat di masjid-masjid, larangan hijab atau larangan burka. Peraturan-peraturan seperti ini sedang direalisasikan setiap tahun dan ia menjadi semakin biasa di Eropah,” kata profesor di Universiti Turki-Jerman yang berpangkalan di Istanbul, Enes Bayrakli.

Beliau berkata demikian kepada agensi berita Anadolu mengenai situasi semasa umat Islam di negara Eropah bersempena Hari Antarabangsa Memerangi Islamophobia pada 15 Mac lalu.

“Ia (Islamofobia) semakin diinstitusikan dan dihalalkan. Terdapat perdebatan di bahagian berbeza Eropah untuk menghalalkan Islamofobia,” katanya.

Penyunting bersama laporan tahunan yang dinamakan European Islamophobia Report, Bayrakli turut berkongsi sorotan daripada laporan 2022, dengan menyatakan bahawa tiga negara muncul sebagai negara yang mudah ‘menyerang’ umat Islam pada 2022.

Tiga negara berada di barisan hadapan – Perancis, Austria dan Denmark.

“Malangnya, di negara-negara ini, perdebatan mengenai umat Islam sangat radikal, dan kerajaan mengambil sikap yang sangat keras terhadap NGO Islam dan individu yang memerangi Islamofobia,” katanya.

Bayrakli menjelaskan bahawa ‘NGO Muslim’ terutamanya di Perancis, berada di bawah tekanan yang hebat daripada kerajaan negara itu, dan banyak yang telah ditutup oleh kerajaan tanpa sebarang kes mahkamah atau bukti ekstremisme atau radikalisme.

“Suasana syak wasangka tentang umat Islam, institusi mereka, masjid mereka, kehidupan beragama mereka, kehidupan peribadi mereka dimasukkan ke dalam naratif di negara-negara ini oleh ahli politik, media dan intelektual. Malangnya ini menjadi semakin diterima dan normal,” katanya.

Mengelak menggunakan istilah Islamofobia

Banyak negara di Eropah kini enggan mengakui Islamofobia dan enggan menggunakannya sebagai istilah dalam ucapan dan naratif mereka, kata Bayrakli.

Memetik contoh, beliau berkata, Majlis Eropah telah melantik penyelaras menentang kebencian anti-Muslim, manakala mereka mengelak daripada menggunakan perkataan Islamofobia kerana mereka berada di bawah tekanan negara seperti Perancis.

“Terdapat tentangan politik untuk tidak mengakui masalah Islamofobia. Mereka cuba melarikan diri dan bermain-main dengan masalah ini supaya mereka tidak menggunakan perkataan itu.

“Apabila anda tidak menggunakan perkataan, sudah tentu bermakna anda tidak mengakui secara politik bahawa ada masalah,” katanya. – Agensi


Kerajaan tak terburu-buru buka sempadan negara

KUALA LUMPUR, 27 Muharram 1442H, Selasa – Perdana Menteri Tan Sri Muhyiddin Yassin menegaskan kerajaan tidak akan terburu-buru membuka sempadan negara.

Beliau berkata, sebaliknya kawalan sempadan akan terus diperketat termasuk meningkatkan usaha menghalang kemasukan pendatang tanpa izin bagi mengekang wabak COVID-19.

Perdana Menteri berkata, walaupun kawalan sempadan negara yang ketat menimbulkan sedikit kesukaran khususnya kepada rakyat yang mempunyai urusan di luar negara, tindakan tegas perlu diambil untuk melindungi rakyat dan negara daripada wabak berbahaya itu.

“Kita perlu mengimbangi antara keperluan untuk melindungi nyawa dan kehidupan rakyat Malaysia,” katanya dalam perutusan khas situasi semasa COVID-19 yang disiarkan di stesen televisyen tempatan, malam ini.

Sempadan negara masih ditutup kecuali untuk tujuan perniagaan termasuk pelaburan dan pendidikan dengan syarat-syarat pematuhan prosedur operasi standard (SOP) tertentu yang ketat.

Perdana Menteri berkata, sebanyak 1,017 pelawat dari luar negara dikesan positif COVID-19 sepanjang tempoh 3 April sehingga 15 Sept.

Beliau berkata, situasi COVID-19 di negara luar pula menunjukkan terdapat beberapa negara yang kini menghadapi ancaman gelombang baharu penularan pandemik itu.

Tegasnya, perkara sama boleh berlaku di Malaysia jika rakyat leka dan memandang remeh penularan virus berbahaya itu di peringkat global.

Muhyiddin berkata, selain tindakan yang diambil kerajaan, amalan norma baharu kehidupan oleh rakyat merupakan faktor amat penting dalam usaha memutuskan rantaian jangkitan wabak tersebut.

“Saya berharap kita semua akan terus cekal, tabah dan berdisiplin dalam menghadapi penularan wabak COVID-19. Ingatkan diri kita supaya terus membudayakan amalan norma-norma baharu kehidupan,” katanya. -Bernama


Fahami zikir dalam kerangka sempurna

“BARANG siapa berkata: Tiada Tuhan selain Allah akan memasuki syurga” – Hadis Sahih

Perkataan yang lengkap dan sempurna adalah perkataan yang ditampilkan secara zahir dan batin, iaitu keyakinan dalam hati, perkataan di lisan, serta diterjemahkan oleh perbuatan dengan anggota luaran.

Semakin sempurna kalimah itu dituturkan, pada semua segi, semakin tinggi kemungkinan seseorang itu termasuk dalam makna hadis tadi.

Perlu diingat, bukan sekadar berkata kerana orang munafiq juga mengucap syahadah. Tetapi ia adalah pakej yang lengkap, barulah mencapai dan mencukupi syaratnya.

Demikianlah kita memahami semua hadis-hadis lain mengenai zikir tertentu, yang mana fadhilatnya besar seperti menghapus segala dosa dan seumpamanya.

Perihal zikir tidak sepatutnya hanya diletakkan dalam konteks amalan zikir, tetapi perlu diletakkan dalam perkiraan yang lebih besar, bahawa ia adalah manifestasi tauhid dan munajat, dalam segenap lapisan kehidupan.

Dengan demikian kita boleh fahami hadis Nabi SAW apabila ditanya mengenai apakah yang patut dilakukan ketika mana sungguh banyak tugasan dan tuntutan agama perlu dilakukan?

Baginda SAW menjawab : “Hendaklah lidahmu basah dengan mengingati Allah”

Ustaz Syamil Esa
Pengarah Sekretariat
Majlis Ulama ISMA (MUIS)